78 terkorban di Yaman kerana berebut zakat

SANAA, 30 Ramadan 1444H, Jumaat – Kira-kira 78 penduduk Yaman terkorban ketika cubaan mendapatkan bantuan zakat daripada seorang ahli perniagaan di kawasan yang dikuasai pemberontak.

Tragedi berdarah itu berlaku selepas ratusan penduduk bersesak memenuhi jalan kecil di di Bab al- Yemen semata-mata bagi mendapat bantuan zakat bernilai 7 pound (RM38.60).

Video menunjukkan penduduk menjerit bagi mendapatkan bantuan dan cuba melepaskan diri di kawasan berkenaan.

Rakaman video kemudian menujukkan puluhan mayat bergelimpangan di atas tanah dengan keadaan kasut dan pakaian bertaburan.

Wakil pemberontak Houthi menuduh pihak penganjur gagal bekerjasama dengan pihak berkuasa tempatan.

Sementara itu, seorang mangsa yang dikenali Alaa Saeed berkata, ramai penduduk hadir ke sekolah selepas mendapat tahu ada ahli perniagaan mahu membayar zakat kepada penduduk miskin di kawasan itu.

“Orang ramai bersesak-sesak antara satu sama lain dan kepala saya terhantuk di dinding ketika ramai yang lain menolak,” katanya pemuda berusia 28 tahun itu.

Yaman menjadi huru-hara disebabkan perang saudara yang memuncak pada 2015 apabila pemberontak Houthi bersekutu dengan Iran dan merampas kawalan sebagian besar barat Yeman daripada kerajaan yang diiktiraf.

Pertempuran berkenaan dilaporkan telah mengorbankan 150,000 penduduk dan mencetuskan krisis kemanusian yang teruk di dunia dengan dua pertiga rakyat – 21.7 juta penduduk memerlukan bantuan. – Agensi


Majikan tanggung kos saringan COVID-19 dapat potongan cukai berganda

PUTRAJAYA, 6 Jamadilakhir 1442H, Selasa – Majikan yang menanggung kos saringan COVID-19 akan mendapat potongan cukai berganda bagi bayaran kos saringan pekerja yang dibuat sepanjang tahun ini, kata Menteri Kewangan Tengku, Datuk Seri Zafrul Tengku Abdul Aziz.

“Individu juga boleh mendapat pengecualian cukai bagi kos saringan,” katanya pada taklimat media mengenai pakej bantuan Perlindungan Ekonomi dan Rakyat Malaysia (PERMAI), di sini, hari ini.

Tengku Zafrul berkata, Pertubuhan Keselamatan Sosial (Perkeso) akan menanggung kos saringan pekerja asing di zon merah.

Mengenai program i-Sinar, Tengku Zafrul berkata, Kumpulan Wang Simpanan Pekerja (KWSP) telah bersetuju untuk memudah carakanya, dengan setakat ini hanya satu peratus permohonan tidak diluluskan.

Berhubung moratorium pula, beliau berkata, kadar kelulusan adalah lebih 95 peratus untuk individu manakala bagi perusahaan kecil dan sederhana (PKS), kelulusannya adalah 99 peratus.

“Kita perlu bantu yang paling terkesan. Kalau dibuka kepada semua, sumber tidak akan mencukupi. Lebih baik menyokong yang benar-benar memerlukan daripada menyediakan bantuan menyeluruh merangkumi mereka yang tidak memerlukannya,” katanya. – Bernama


Lelaki di Mesir saman isteri lahirkan anak sindrom down

KAHERAH, 7 Zulhijjah 1443H, Khamis – Seorang lelaki Mesir tergamak memfailkan saman terhadap isterinya kerana melahirkan bayi dalam keadaan sindrom down.

Mahkamah yang mendengar kes itu bagaimanapun memutuskan untuk menolak tuntutan tersebut dan memberikan keadilan kepada wanita itu.

Isteri yang bernama Ghada Al-Absi memberitahu Al-Arabiya bahawa dia terkejut dengan tuntutan undang-undang daripada suaminya.

“Dia meminta pampasan kewangan dan pembatalan kontrak perkahwinan kami selepas saya melahirkan anak perempuan kami, Sidra, yang menghidap sindrom down dan meninggal dunia tidak lama selepas kelahirannya,” katanya.

Ghada berkata, suaminya mendakwa mengalami ‘penderaan psikologi’ akibat kejadian itu.

Suaminya mendakwa, Ghada telah ‘menipunya’ dan menyembunyikan bahawa dia tahu tentang keadaan sebelum anak itu dilahirkan.

Suaminya memberitahu mahkamah bahawa dia ‘didera secara psikologi dan kewangan oleh perkahwinan itu’.

Dia juga dilaporkan memfailkan saman lain menuntut pembatalan novel isterinya yang mengandungi nama anak perempuan mereka.

Bagaimanapun, mahkamah memutuskan memihak kepada Ghada seminggu lalu. – Agensi


Ribut Megi: Korban di Filipina cecah 167, 110 hilang

MANILA, 14 Ramadan 1443H, Sabtu – Angka kematian akibat tanah runtuh dan banjir di Filipina yang dicetuskan ribut tropika Megi meningkat kepada 167, manakala 110 lagi masih hilang, menurut Majlis Pengurusan Risiko Bencana Kebangsaan pada Sabtu.

Hujan lebat melanda wilayah tengah dan selatan Filipina, mengakibatkan banjir dan tanah runtuh di beberapa perkampungan di bandar Baybay dan bandar Abuyog di wilayah Leyte, lapor Agensi Berita Xinhua.

Pada Jumaat, Presiden Filipina, Rodrigo Duterte melawat wilayah yang terjejas dan menyerahkan bantuan kepada mangsa terselamat.

Filipina adalah antara negara paling terdedah kepada bencana alam di dunia, terutamanya kedudukannya di Lingkaran Api Pasifik dan Taufan Pasifik.

Secara purata, negara itu mengalami 20 ribut taufan setiap tahun.

Megi adalah ribut pertama melanda negara Asia Tenggara itu tahun ini.- Bernama


UMNO di ambang kemusnahan, masih boleh selamat jika…

Oleh Athirah Huda Zalhe

BANGI, 2 Safar 1445H, Sabtu – UMNO sebagai parti tertua dan paling berpengalaman kini di ambang kemusnahan, susulan prestasi buruk dalam dua Pilihan Raya Umum (PRU) negara dan Pilihan Raya Negeri (PRN), baru-baru ini.

Penganalisis politik veteran, Professor Dr Ahmad Atory Hussain tidak menolak kemungkinan UMNO yang dahulunya cukup stabil membentuk kerajaan serta lantang memperjuangkan bangsa Melayu, bakal menamatkan perjuangan parti akibat kehilangan sokongan penyokong dan akar umbi.

Bagaimanapun, beliau tetap percaya hayat parti itu masih boleh diselamatkan dengan syarat pembaharuan secara total dibuat untuk mengembalikan sokongan kepada UMNO.

“Saya rasa masih ramai yang berharap kepada UMNO dan masih sayang dengan UMNO, namun dalam keadaan sekarang UMNO perlukan kepada pembaharuan dalaman, luaran dan organisasi.

“Kalau diadakan tiga pembaharuan ini, saya yakin daripada UMNO yang sudah nak mati, boleh dihidupkan kembali,” katanya ketika dihubungi Ismaweb.net.

Mengambil contoh keadaan politik PAS pada tahun 1985, Professor Ahmad Atory berkata, parti itu pernah mempunyai hanya satu kerusi di Parlimen dan dianggap hampir tidak relevan ketika itu.

“PAS waktu itu seperti UMNO sekarang, in fact UMNO pun ada lebih banyak lagi kerusi berbanding PAS yang ketika itu hanya satu kerusi, di mana Allahyarham Tuan Guru Tan Sri Nik Abdul Aziz Nik Mat sebagai ahli Parlimen tunggal.

“Namun, lihat apa yang dia (Allahyarham Nik Aziz) buat, dia telah mengubah strategi perjuangan PAS dan memasukkan kepimpinan ulama dalam parti, maka jadilah golongan-golongan ulama mula memimpin PAS.

“Sebelumnya hanya golongan nasionalis di dalam PAS, dan seperti UMNO masa itu. Tetapi apabila Nik Aziz bangkit dia telah membawa Allahyarham Yusuf Rawa, perjuangan berbentuk baharu, di mana ulama dimasukkan dalam PAS sehinggalah sekarang,” katanya.

Beliau berkata, sejak daripada itu PAS bangkit sehingga sekarang dan dalam tempoh 37 tahun parti itu berjuang, kini PAS sudah memiliki banyak kerusi di Parlimen serta sudah hampir menguasai Malaysia.

Justeru, beliau juga percaya UMNO masih boleh bangkit daripada era kejatuhan ini, dengan syarat melaksanakan pembaharuan dari segi kepimpinan dan menambahbaik motto perjuangan.

“Misal kata pembaharuan dari segi kepimpinan, UMNO perlu melantik pemimpin-pemimpin baharu yang berwibawa dan karismatik dari segi integriti.

“Tak boleh lagi pemimpin lama, kalau UMNO nak dipulihkan semula, semua pemimpin lama perlu berhenti seperti Zahid dan Najib.

“Tampilkan kepimpinan baharu yang lebih bertenaga, berwibawa dan berintegriti tinggi,” katanya.


Ekosistem ekonomi, sosial terjejas jika laksana PKP 2.0

BANGI, 21 Safar 1442H, Jumaat – Semua pihak diminta berhati-hati sebelum mendesak kerajaan menguatkuasakan semula Perintah Kawalan Pergerakan (PKP) di seluruh negara bagi mengekang penularan wabak COVID-19.

Ini kerana, penguatkuasaan PKP 2.0 bukan hanya menjejaskan ekosistem ekonomi, bahkan membebankan lebih ramai rakyat, kata aktivis Ikatan Muslimin Malaysia (ISMA) Kubang Pasu, Dr Hisham Sharif.

Beliau berkata, sekiranya PKP dilaksanakan semula, lebih ramai rakyat akan hilang pekerjaan, selain kerajaan terputus hasil dan tidak mampu lagi menampung pelbagai jenis bantuan.

“Lebih ramai yang akan mengalami masalah jiwa dan berantakan keluarga kerana masalah kewangan, pelajar yang tidak ke IPT dan sekolah akan merosakkan ekosistem ekonomi yang berlegar di sekelilingnya.

“Pemandu van sekolah, penjual sate ikan di hadapan sekolah, wak penjual soya di tepi padang, semuanya akan terkesan,” katanya dalam kenyataan, hari ini.

Dr Hisham berkata, tidak mustahil kesan itu akan turut diterima oleh kakitangan syarikat berkaitan kerajaan (GLC) atau penjawat awam tetap.

“Tidak ada yang kebal dan tidak mustahil akan ada elaun yang dipotong dan semua akan hidup dengan pendapatan yang kurang.

“Bank juga tidak akan mampu dan tidak mahu lagi memberi moratorium besar-besaran,” katanya.

Katanya lagi, apabila kuasa membeli menurun, permintaan juga menurun dan ekonomi akan jatuh, menyebabkan lebih ramai hilang punca pendapatan.

“Sistem kesihatan kerajaan juga tidak akan mampu bertahan jika tiada dana yang cukup dan ‘worst case scenario’, semua perlu membayar harga yang lebih mahal untuk mengelakkan sistem kesihatan runtuh.

“Dengan tiada kemasukan pelancong luar yang tidak tahu bila, duit tidak mengalir masuk, negara akan kurang wang lagi. Justeru, hati-hati dengan apa yang anda minta,” katanya.

Sebelum ini, Menteri Kanan (Keselamatan), Datuk Seri Ismail Sabri Yaakob berkata, tiada keperluan untuk kerajaan melaksana semula PKP, mengambil kira situasi semasa COVID-19 di negara ini.

Setakat semalam, sebanyak 375 kes baharu COVID-19 dicatatkan dengan semua negeri dan Wilayah Persekutuan kecuali Perlis mencatatkan kes baharu.


Ujian lesen memandu guna e-Testing bermula April ini

PUTRAJAYA, 14 Jamadilakhir 1443H, Isnin – Mereka yang berhasrat mengambil lesen memandu mulai April boleh berbuat demikian melalui ujian memandu automatik atau ‘e-Testing’, kata Ketua Pengarah Jabatan Pengangkutan Jalan (JPJ), Datuk Zailani Hashim.

Beliau berkata, sistem pengujian lesen memandu secara automasi kini sedang menjalani ujian dan dijangka dilancarkan pada April.

“Mereka yang mengambil ujian memandu melalui sistem akan mendapat keputusan mereka dengan segera kerana ujian akan dijalankan secara langsung.

“Ini akan mempercepatkan proses dengan lebih baik berbanding tempoh menunggu dua minggu sebelum keputusan ujian,” katanya.

Pada masa sama, beliau berkata, sistem itu juga akan membantu mengurangkan keperluan kakitangan JPJ untuk hadir pada ujian memandu.

“Pada masa ini, enam hingga tujuh pegawai JPJ diperlukan untuk menilai pemandu apabila mereka mengambil ujian memandu.

“Dengan e-Testing, kita akan mengurangkan ini kepada dua atau tiga pegawai. Ini akan membolehkan jabatan itu menggunakan tenaga tambahan untuk penguatkuasaan dan kerja-kerja lain,” katanya.

Mengulas lanjut, Zailani berkata, ujian memandu sistem e-Testing ini perlu melalui enam peringkat iaitu belajar dalam kelas, litar dan jalan raya.

Katanya, pegawai penguji JPJ akan memantau dari bilik kawalan, manakala calon yang diuji berada bersendirian dalam kereta.

“Mereka yang diuji perlu melaksanakan tugas seperti meletak kenderaan, memandu menaiki bukit dan membuat pusingan tiga penjuru, tetapi melalui simulasi,” katanya.

Sistem itu akan dilaksanakan secara beransur-ansur dengan 232 sekolah memandu di seluruh negara boleh mendapatkan aplikasi e-Testing daripada penyedia perkhidmatan.


UMNO tak bincang dengan PAS keluar PN

KOTA BHARU, 11 Zulhijjah 1441H, Sabtu – UMNO tidak mengadakan perbincangan dengan PAS untuk menarik diri dari gabungan Perikatan Nasional (PN).

Setiausaha Agung PAS, Datuk Takiyuddin Hassan berkata, tiada sebarang perbincangan diadakan berkaitan perkara itu dalam Muafakat Nasional (MN).

Pada masa sama, beliau enggan mengulas sama ada kenyataan Presiden UMNO, Datuk Seri Dr Ahmad Zahid Hamidi itu bersifat peribadi mahupun organisasi.

“Kita pun tidak pasti berhubung perkara itu (kenyataan Ahmad Zahidi), UMNO kata nak bincang dengan PAS dan saya difahamkan minggu depan baru kita akan mengadakan perbincangan.

“Perkara ini mesti kena bincang. Kita tidak mempunyai sebarang masalah kerana sering mengadakan perbincangan menerusi Muafakat Nasional,” katanya seperti dilapor Berita Harian

Dalam perkembangan lain, Takiyuddin berkata, pihaknya menyokong sepenuhnya kerajaan PN sehingga Pilihan Raya Umum ke-15 (PRU15).

Beliau berkata, PAS akan terus memperkasakan MN berikutan telah ada perjanjian dan selaku parti Islam, PAS akan berpegang kepada janji.

“Menjadi tanggungjawab kita memperkukuh dan mempertahankan kerajaan sedia ada,” katanya.

Terdahulu, Ahmad Zahid mengumumkan UMNO sudah membuat keputusan untuk tidak menyertai PN.

Sebaliknya, parti Melayu terbesar itu memilih untuk memperkasakan gagasan MN bersama dengan PAS dan kepimpinan dalam komponen Barisan Nasional (BN).

“Sokongan kepada Kerajaan Perikatan Nasional hanya berlandaskan sokongan Ahli-ahli Parlimen UMNO dan BN serta ADUN-ADUN (Ahli Dewan Undangan Negeri0 dalam pembentukan kerajaan Pusat dan di beberapa negeri tertentu,” katanya.


Rosmah dapat pasport lawat anak di Singapura

PUTRAJAYA, 30 Muharram 1445H, Khamis – Mahkamah Rayuan hari ini membenarkan permohonan Datin Seri Rosmah Mansor untuk mendapatkan sementara pasportnya ke Singapura bagi membolehkannya melawat anaknya Nooryana Najwa Mohd Najib yang dijangka melahirkan anak ketiga hujung bulan ini.

Panel tiga hakim terdiri daripada Hakim Datuk Hadhariah Syed Ismail, Datuk Azman Abdullah dan Datuk Azmi Ariffin membenarkan permohonan Rosmah selaku pemohon selepas peguamnya Datuk Jagjit Singh memaklumkan bahawa anak guamnya perlu ke negara itu kerana anak sulungnya, Nooryana akan bersalin dalam masa terdekat.

“Anak guam saya memohon pasport itu bagi membolehkannya ke Singapura esok hingga 23 Ogos, 26 Ogos hingga 6 Sept dan 9 Sept hingga 31 Okt ini. Pihak pendakwaan juga tidak membantah permohonan ini,” kata Jagjit.

Timbalan Pendakwa Raya Poh Yih Tinn mengesahkan pihaknya tidak membantah permohonan berkenaan.

Isteri kepada bekas Perdana Menteri Datuk Seri Najib Tun Razak itu selaku pemohon memfailkan notis usul pada 11 Ogos lepas menerusi Tetuan Akberdin & Co. bagi membolehkannya melawat Nooryana yang dijangka bersalin pada 28 Ogos ini serta keluarganya di Singapura.

Dalam notis usul itu, Rosmah berkata, sehingga ke hari ini beliau tidak pernah gagal atau cuai untuk hadir ke mahkamah bagi sebutan dan perbicaraan tanpa sebab atau alasan yang munasabah.

Menurut Rosmah, beliau akan pulang ke Malaysia untuk menghadiri prosiding rayuan kes rasuah membabitkan projek hibrid solar.

Sebelum ini, Mahkamah Rayuan menetapkan 18 Sept ini untuk pengurusan kes.

Ini adalah kali keempat Rosmah memohon untuk mendapatkan pelepasan pasport antarabangsa untuk ke Singapura, kali pertama pada 15 Okt 2021 untuk melawat Nooryana yang melahirkan anak keduanya, pada 21 Mac lepas untuk melawat anak dan cucunya yang tidak sihat, dan pada 15 Jun bagi melawat anak perempuannya itu.

Nooryana telah berkahwin dengan warga Kazakhstan, Daniyar Kessikbayev dan pasangan itu kini menetap di Singapura.

Pada 1 Sept 2022, Mahkamah Tinggi di sini menjatuhkan hukuman penjara 10 tahun dan denda RM970 juta terhadap Rosmah selepas didapati bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.

Mahkamah turut memerintahkan Rosmah, 71, dipenjara 30 tahun jika gagal membayar denda berkenaan.

Bagaimanapun, Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan. – Bernama


‘Lembik’ usah mimpi UMNO, PAS menang mudah PRU-15

BANGI, 13 Muharram 1442H, Selasa – UMNO dan PAS berkemungkinan tidak akan menang mudah pada Pilihan Raya Umum ke-15 (PRU-15), setelah melihat sikap ‘lembik’ parti berkenaan dalam menangani beberapa isu negara kebelakangan ini.

Pemerhati politik, Mohd Luttfi Abd Khalid tidak yakin kerajaan Perikatan Nasional (PN) mampu menang mudah berikutan gagal menangani isu sekolah vernakular, Tanah Rizab Melayu dan pencerobohan tanah secara haram.

Beliau menyifatkan laungan ‘demi membela rakyat’ dan ‘permuafakatan nasional’ hanyalah retorik kosong lagi lapuk.

“Usah mimpi di siang hari kononnya bangsa Melayu dan umat Islam akan memberi sokongan padu hanya kerana kedua-dua parti terbesar Melayu, Islam itu telah bersatu padu dan sehati sejiwa setelah jatuhnya kerajaan sebelum ini.

“Bangsa dan umat sebenarnya telah berkali-kali dipermainkan oleh pemimpin-pemimpin politik Melayu, muslim yang ghairah berkehendak dan mengharapkan kepercayaan dan undi bangsa dan umat hanya menjelang setiap kali pilihan raya,” katanya dalam kenyataan, hari ini.

Beliau berkata, banyak kali undi dan mandat itu sekadar menjadi batu loncatan untuk memenangi kerusi di Parlimen semata-mata, di mana ia dilupakan setelah mendapat kuasa.

“Habis madu, sepah dibuang seperti kata pepatah. Ketika mereka mengkhianati amanah ini, kepentingan bangsa, umat dan para pengundi bukan lagi faktor yang menjadi perkiraan pertama.

“Mereka tidak kembali merujuk kepada pihak yang menaikkan mereka ke puncak kuasa apabila mereka melompat parti, mungkir janji, mengkhianati undi, menjual kesetiaan dan menggadaikan prinsip dan memperjudikan masa depan negara,” katanya.

Biarpun kecewa dengan sikap parti Melayu di dalam PN, Mohd Luttfi menyifatkan pemimpin di dalam parti PKR, DAP, Parti Amanah Negara (PAN) dan Parti Pribumi Bersatu Malaysia (Bersatu) lebih teruk.

“Datang PRU-15 nanti, rakyat, para pengundi dan orang Melayu, Islam akan menjadi semakin cerdik.

“Mereka akan mengusir kamu semua dari puncak-puncak kuasa yang kamu idamkan dan ‘ghanimah politik’ yang kamu berebut-rebut ke arahnya. Tunggu sajalah nanti,” katanya.


Mesir beri subsidi beras, roti, topeng muka kepada 60 juta penduduk

KAHERAH, 23 Zulkaedah 1441H, Rabu – Mesir menawarkan penutup hidung dan mulut yang boleh diguna semula dengan harga sekitar AS$50 sen setiap satu, selain memberi subsidi ke atas beberapa barangan keperluan makanan dalam usaha mengekang penularan COVID-19.

Negara itu mensubsidikan barang-barang seperti roti, beras, gula serta penutup hidung dan mulut yang memberikan manfaat kepada lebih 60 juta rakyatnya.

Jurucakap kementerian bekalan Mesir, Ahmed Kamal berkata, 22 juta keluarga akan diberikan kad bekalan topeng muka dengan harga hanya 8.5 pound Mesir setiap satu.

“Dengan harga 8.5 pound Mesir per topeng, harganya sangat berpatutan untuk orang ramai … syarikat swasta menjual topeng sama dengan harga antara 15 dan 20 pound,” katanya.

Ahmed berkata, pihak berkuasa Mesir berhasrat untuk mengedarkan sebanyak 19 juta topeng muka pada akhir bulan Julai ini.

Katanya, sebanyak 40 juta topeng muka yang akan dibekalkan antara Julai dan Ogos diperiksa untuk keselamatan, malah pihak berkuasa merancang menambah lagi jumlahnya.

Mei lalu, Mesir mengenakan denda kira-kira AS$250 ke atas mana-mana individu yang tidak memakai topeng muka di khalayak.

Setakat ini, Mesir mencatatkan 83,000 kes jangkitan pandemik coronavirus termasuk 3,935 kematian. –  Agensi


Mayat lelaki dipercayai pelancong India ditemukan dalam sungai

IPOH, 15 Rabiulawal 1445H, Ahad – Satu mayat lelaki dipercayai pelancong India yang hilang ketika mendaki Gunung Jasar, Tanah Rata, Cameron Highlands, Pahang ditemukan di dalam sungai di kawasan sempadan Perak-Pahang.

Ketua Polis Daerah Cameron Highlands DSP Azri Ramli berkata, mayat dijumpai pada 3.40 petang dan tidak dapat dibawa keluar disebabkan faktor muka bumi yang memerlukan bantuan helikopter.

Beliau berkata bantuan helikopter daripada Pasukan Gerakan Udara dijangka tiba esok pada 9 pagi  ini untuk membawa keluar mayat itu.

“Proses bedah siasat akan dijalankan di Hospital Sultanah Hajjah Kalsom, Cameron Highlands. Satu sidang media akan diadakan selepas bedah siasat itu,” katanya dalam kenyataan, malam tadi.

Azri menasihatkan orang ramai supaya tidak membuat sebarang spekulasi berkaitan kejadian tersebut dan menyalurkan maklumat kepada bilik gerakan (DCC) menerusi talian 05-4915 999 atau mana-mana balai polis berhampiran, jika mempunyai sebarang maklumat.

Beliau turut mengingatkan orang ramai untuk tidak menularkan maklumat tidak sahih menerusi laman media sosial.

Terdahulu, Azri memaklumkan kawasan pencarian bagi operasi mencari dan menyelamat (SAR) seorang pelancong dari India, Nandan Suresh Nadkarni, 44, yang hilang sejak 22 September lepas ketika mendaki Gunung Jasar diperluas melepasi sempadan Perak, semalam.

Semalam, merupakan hari keenam misi pencarian itu melibatkan 101 pegawai dan anggota dari pelbagai agensi seperti polis, bomba, Angkatan Pertahanan Awam Malaysia dan pertubuhan bukan kerajaan seperti Malim Gunung Cameron Highlands dan Radio Communication and Recreation Club.

Mangsa telah mendaftar masuk ke Hikers Sleep Port Guest House, Tanah Rata pada 19 Sept dan sepatutnya mendaftar keluar pada 24 September lalu.

Hasil siasatan awal polis mendapati pada 22 September, mangsa telah keluar dari hotel seorang diri untuk melakukan aktiviti pendakian di trail 10 Gunung Jasar, berdasarkan beberapa rakaman kamera litar tertutup (CCTV) yang diperoleh di sekitar kawasan Tanah Rata. – Bernama


Nik Zawawi dilantik Setiausaha Majlis Syura Ulama PAS baharu

BANGI, 20 Rejab 1443H, Selasa – Timbalan Menteri Pertanian dan Industri Makanan, Datuk Dr Nik Muhammad Zawawi Salleh dilantik sebagai Setiausaha Majlis Syura Ulama PAS yang baharu bagi menggantikan Datuk Dr Mohd Khairuddin Aman Razali.

Pengesahan tersebut dibuat oleh Mursyidul Am PAS, Datuk Hashim Jasin sambil berkata, pelantikan Nik Muhammad Zawawi itu diluluskan dalam mesyuarat majlis tersebut malam kelmarin.

“Ya, Nik Muhammad Zawawi dilantik Setiausaha Majlis Syura Ulama PAS yang baharu dan telah diluluskan dalam mesyuarat Syura malam kelmarin.

“Pemilihan Ahli Parlimen Pasir Puteh itu juga sangat bertepatan memandangkan beliau juga merupakan ahli Majlis Syura Ulama.

“Diharapkan Nik Muhammad Zawawi dapat menjalankan tugas dengan baik,” katanya seperti dipetik Utusan Online, hari ini.

Ura-ura mengenai lantikan Nik Muhammad Zawawi tular di media sosial apabila bekas penyandang jawatan tersebut Mohd Khairuddin mengucapkan tahniah atas pelantikan berkenaan di Facebook miliknya, semalam.

“Sekalung tahniah diucapkan kepada Datuk Dr Nik Muhammad Zawawi Salleh, Timbalan Menteri Pertanian dan Industri Makan II di atas pelantikan sebagai Setiausaha Majlis Syura Ulama PAS yang baharu,” katanya.

Terdahulu, Mohd Khairuddin yang juga Ahli Parlimen Kuala Nerus mengumumkan peletakan jawatan sebagai Setiausaha dan Ahli Majlis Syura Ulama PAS.

Mohd Khairuddin dilaporkan berkata, beliau mengumumkan peletakan jawatan sebagai Setiausaha Majlis Syura PAS dibuat mengikut peruntukan Perlembagaan parti di bawah Fasal 8(7).

Pemecatan Mohd Khairuddin berlaku kira-kira sebulan selepas beliau disingkirkan daripada jawatan AJK PAS, Januari lalu.

Pemecatan berkenaan diumumkan Presiden PAS, Tan Sri Abdul Hadi Awang yang menyifatkan pengguguran mana-mana pemimpin adalah perkara biasa.


Maik larang kempen PRU di masjid

BANGI, 1 Rabiulakhir 1444H, Khamis – Majlis Agama dan Adat Istiadat Melayu Kelantan (Maik) melarang semua aktiviti berkaitan kempen politik dijalankan di seluruh masjid negeri itu menjelang Pilihan Raya Umum ke-15 (PRU15).

Yang Dipertua Maik, Tengku Tan Sri Mohamad Rizam Tengku Abdul Aziz berkata, larangan tersebut adalah untuk mengelakkan masjid daripada menjadi tempat berkempen oleh kumpulan tertentu bagi menyampaikan agenda politik.

“Arahan tersebut telah dikeluarkan oleh pihak Maik kepada imam-imam masjid agar tidak memberi kebenaran kepada sebarang aktiviti berkempen sempena PRU15 di masjid.

“Saya ingin tegaskan bahawa masjid bukan medan politik, sebaliknya ia merupakan tempat perpaduan.

“Imam juga perlu memastikan hanya penceramah memiliki tauliah mengajar agama daripada Maik dibenarkan menyampaikan ceramah di masjid seperti yang termaktub di dalam Seksyen 91 Enakmen Maik,” katanya.

Maik pada masa sama hanya membenarkan imam dan khatib undangan yang dilantik sahaja menyampaikan khutbah Jumaat.

“Mimbar masjid merupakan tempat suci dan mulia perlu dijaga daripada menjadi tempat berkempen untuk tujuan kepentingan peribadi oleh kumpulan tertentu,” katanya seperti dipetik akhbar tempatan, hari ini.

Justeru, masyarakat Islam perlu terus menjaga masjid yang merupakan institusi dan rumah Allah daripada melakukan perkara-perkara yang boleh mencetuskan perpecahan.


Kes rasuah Zahid: Catatan KJ, bomoh direkod dalam buku faraid UKSB

SHAH ALAM, 19 Syawal 1443H, Jumaat – Mahkamah Tinggi di sini hari ini diberitahu bahawa catatan “KJ”, dan bomoh antara perkataan yang tertera di dalam buku “faraid” Ultra Kirana Sdn Bhd (UKSB) yang dikemukakan dalam perbicaraan kes rasuah bekas Timbalan Perdana Menteri Datuk Seri Dr Ahmad Zahid Hamidi.

Bekas Pengarah UKSB Harry Lee Vui Khun memaklumkan perkara itu semasa pemeriksaan balas peguam Datuk Ahmad Zaidi Zainal yang mewakili Ahmad Zahid ketika dirujuk buku faraid tersebut.

Buku faraid UKSB yang juga dikenali sebagai Buku 555 di dalam perbicaraan kes Ahmad Zahid, adalah lejar yang mencatatkan bayaran yang dibuat oleh syarikat itu kepada beberapa individu antara 2014 dan 2018.

Ketika ditanya Ahmad Zaidi, adakah Lee boleh mengesahkan bahawa “KJ” yang dinyatakan di dalam lejar tersebut adalah Khairy Jamaluddin, saksi itu menjawab, “Itu saya tidak pasti.”

Ahmad Zaidi: “Saya rasa anda kenal Wan Quoris (Pengarah UKSB Wan Quoris Shah Wan Abdul Ghani) yang pernah bekerja dengan KJ sebelum ini?”

Lee: “Saya tidak begitu pasti beliau bekerja dengan KJ sebelum ini. Tetapi saya tahu beliau (Wan Quoris Shah) kata beliau sangat mengenali KJ.”

Dalam prosiding sebelum ini, Lee dalam pernyataan saksinya berkata bahawa beliau membawa masuk Wan Quoris Shah sebagai pengarah dalam UKSB pada Mei 2013 kerana lelaki itu adalah ahli UMNO dan syarikatnya memerlukan kelebihan inidividu tersebut bagi memudahkan mereka berkomunikasi dengan Ahmad Zahid yang ketika itu Menteri Dalam Negeri.

Saksi itu juga tidak dapat menjawab soalan Ahmad Zaidi ketika ditanya mengenai pembayaran kepada individu dicatat dengan perkataan “bomoh” di dalam buku sama.

Selain catatan KJ dan bomoh, antara catatan lain yang tertera di dalam buku tersebut adalah KPU (ketua pengarah), FM (Menteri Luar), SUB (Setiausaha Bahagian) dan AK (Akbar Khan).

Saksi pendakwaan ke-15 itu juga bersetuju dengan cadangan Ahmad Zaidi bahawa bayaran yang dibuat kepada menteri dan ahli politik yang dicatatkan dalam buku tersebut adalah sumbangan politik.

Lee turut mengesahkan bahawa sumber kewangan yang dibayar kepada individu-individu di dalam buku faraid tersebut diperoleh daripada sub kontraktornya di Hong Kong (syarikat itu dilantik UKSB bagi menguruskan Sistem Visa Luar Negara (VLN) bagi pihak mereka) dan sumber dana tersebut tidak pernah dimasukkan ke dalam akaun UKSB.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali perkhidmatan pusat sehenti (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, beliau didakwa telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung 30 Mei. – Bernama


Qatar kecam penutupan pertubuhan hak asasi Palestin oleh Israel

DOHA, 22 Muharam 1444H, Sabtu – Qatar mengecam dan mengutuk serangan Israel yang berterusan ke atas rakyat Palestin, ketika pasukan pendudukan menutup pertubuhan hak asasi Palestin di Tebing Barat, lapor media tempatan.

Menurut laporan itu, kenyataan rasmi menyatakan bahawa serangan berterusan, termasuk penyerbuan Masjid Al-Aqsa, melemahkan peluang untuk mencapai keamanan dan menghapuskan penyelesaian dua negara, sambil meningkatkan ketegangan serantau.

Kabinet kerajaan Qatar menyeru masyarakat antarabangsa untuk meningkatkan usaha dalam melaksanakan resolusi menghentikan keganasan Israel dan mengakui hak Palestin menubuhkan sebuah negara merdeka, berdasarkan sempadan 1967 dengan Baitulmaqdis Timur sebagai ibu kotanya.

Minggu lalu, Israel membunuh 49 rakyat Palestin, termasuk 17 kanak-kanak semasa pengeboman selama tiga hari.

Israel menutup tujuh pertubuhan hak asasi Palestin pada hari Khamis, tetapi mereka dengan tegas menyatakan akan meneruskan operasi.

Israel telah melabelkan kumpulan masyarakat sivil ini sebagai ‘organisasi pengganas’ tetapi diplomat Kesatuan Eropah (EU) menegaskan bahawa dakwaan Israel mengenai penyalahgunaan dana kumpulan Palestin yang disasarkan atau hubungan antara mereka dan organisasi pengganas tidak dapat dibuktikan.

Wakil EU ke wilayah Palestin, Sven Kuhn von Burgsdorff berkata, sokongan diberikan EU untuk bekerjasama dengan institusi Palestin yang diserbu dan ditutup oleh pihak berkuasa Israel tidak akan berhenti.

Semasa lawatan solidariti oleh beberapa diplomat Eropah ke ibu pejabat Yayasan Al-Haq di Ramallah, mereka mengecam penutupan ibu pejabat institusi bersama enam institusi hak asasi manusia dan sivil yang lain, selain penyitaan beberapa harta benda organisasi. – Agensi


Anwar tak boleh terima pihak guna naratif agama, bangsa raih undi

PERMATANG PAUH, 12 Zulhijjah 1444H, Sabtu – Perdana Menteri, Datuk Seri Anwar Ibrahim berharap pengundi di Pulau Pinang khususnya pengundi Melayu akan mengundi parti yang mewakili Kerajaan Perpaduan di negeri ini dalam Pilihan Raya Negeri (PRN) nanti.

Anwar berkata, beliau berharap kawan-kawan (pengundi-pengundi) di Pulau Pinang akan pulih dari terbawa-bawa dengan sentimen ketika Pilihan Raya Umum ke-15 lepas dan sokong Kerajaan Perpaduan di peringkat negeri.

“Saya harap kawan-kawan Pulau Pinang, maklumlah, kadang-kadang terbawa-bawa sikit sentimen pada masa itu…dapat pulih balik dan kita nak Kerajaan Pulau Pinang ini (selari) Kerajaan Perpaduan…supaya kita boleh sama-sama dengan Kerajaan Perpaduan Persekutuan dan kita boleh bangunkan nasib orang Melayu Pulau Pinang,” katanya.

Anwar berkata, enam bulan lepas, beliau telah menghidupkan Majlis Pembangunan Bumiputera Pulau Pinang bagi mempertahankan nasib orang Melayu di negeri ini.

“Ini adalah untuk bantu kerajaan negeri dan Persekutuan, supaya orang Melayu tidak terasa tersisih,” katanya.

Selain itu, Anwar yang juga Menteri Kewangan berkata, Kerajaan Perpaduan telah membuktikan keikhlasan untuk membantu orang Melayu dengan menandatangani satu perjanjian melibatkan Jaminan Kerajaan kepada Lembaga Kemajuan Tanah Persekutuan (Felda) untuk menstruktur semula pinjaman agensi itu melalui terbitan sukuk dan kredit pusingan dalam usaha memulihkan kedudukan kewangan Felda.

Kementerian Kewangan dalam satu kenyataan Rabu lepas memaklumkan sebahagian besar penstrukturan semula pinjaman Felda itu akan melibatkan pengurangan prinsipal hutang Felda bersama institusi kewangan sebanyak RM7.9 bilion.

Penstrukturan semula pinjaman itu akan mengurangkan kos kewangan Felda terhadap kadar faedah yang dikenakan serta membolehkannya memberi pemansuhan 80 peratus hutang peneroka berjumlah RM8.3 bilion, menurut MoF.

“Dua hari lepas, saya baru menandatangani perjanjian untuk pemansuhan 80 peratus hutang Felda yang mempunyai 95 peratus peneroka Melayu,” katanya.

Anwar berkata, hutang Felda yang begitu tinggi adalah disebabkan oleh kelemahan pengurusan agensi itu dan bukan salah peneroka.

Sementara itu, ketika ditanya mengenai keyakinan beliau terhadap kerusi tradisi keluarganya di kawasan Permatang Pauh, Anwar menjawab “Insya-Allah, kami akan menang.”

Anwar juga berkata, beliau tidak boleh menerima naratif gelombang hijau yang menggunakan isu agama dan bangsa untuk mendapat undi.

“Ada pihak yang sebut, siapa yang tidak bersetuju dengan parti dia, dialah musuh Allah. Ini tidak betul, saya bersama dengan Pakatan Harapan dan UMNO akan terus mempertahankan bangsa dan agama,” katanya. – Bernama


Rakyat berbilang agama Malaysia tolak dasar AS iktiraf LGBTQ

JOE Biden dalam masa beberapa jam setelah mengangkat sumpah sebagai Presiden Amerika Syarikat (AS) yang ke 47 menggantikan Donald Trump pada 20 Januari 2021 yang lalu telah menandatangani arahan eksekutif yang boleh ditakrifkan sebagai mengiktiraf dan mempromosi hak asasi golongan lesbian, gay, biseksual, transgender dan pelik (LGBTQ) di seluruh dunia.

Kerajaan Malaysia, melalui Menteri di Jabatan Perdana Menteri (Hal Ehwal Agama), Senator Datuk Seri Dr Zulkifli Mohamad Al-Bakri telah menolak dasar luar pentadbiran baharu AS ini.

Hak asasi untuk semua rakyat Malaysia tidak kira jantina telahpun termaktub dalam Perkara 8 Perlembagaan Persekutuan yang menyatakan bahawa diskriminasi terhadap warganegara tidak boleh diamalkan semata-mata atas alasan agama, ras, keturunan, warna kulit atau tempat lahir mahupun jantina.

Implikasi pengiktirafan Presiden Joe Biden mempunyai beberapa kesan negatif dari sudut agama, perundangan, budaya dan sains biologi. Dengan perintah eksekutif tersebut, wanita di AS terpaksa berkongsi tandas bersama mereka yang mengaku transwoman (mak nyah).

Kanak-kanak perempuan di sekolah di AS pula terpaksa akur dengan arahan esekutif ini sedangkan sebelum daripada pengisytiharan Joe Biden, para ibubapa dan penjaga telah menuntut agar tandas kanak-kanak perempuan di sekolah dikhususkan kepada mereka tanpa dibuka kepada kanak-kanak ‘trangender’ yang dikatakan menghidapi Gender Disforia.

Kes ini menimbulkan bantahan besar di sekolah-sekolah di sana kerana kanak-kanak perempuan tidak berasa selamat.

Masalah juga timbul dalam acara sukan, kerana atlit wanita telah mula merasakan ketidakadilan. Mereka terpaksa bersaing dengan transwoman yang secara biologinya adalah lelaki tetapi dibenarkan bertanding dalam acara wanita kerana menghormati pilihan identiti gender.

Secara biologinya, pengambilan hormon wanita oleh transwoman tidak berkesan ke atas otot kekar dan jisim tulang mereka, yang kekal terbentuk mengikut genetik lelaki XY.

Tidak hairanlah seorang transwoman Mary Gregory memenangi kesemua 9 rekod angkat berat wanita, dan memecahkan 4 rekod dalam penyertaan pertama kali beliau dalam sukan tersebut.

Transwoman Rachel McKinnon memecahkan rekod masa acara pecut basikal wanita dan dikritik hebat oleh atlit wanita. Seorang remaja wanita, Selina Soule gagal melayakkan diri dalam acara balapan wanita di New England setelah 2 transwoman memintas beliau.

Selain daripada itu, undang-undang anti-diskriminasi yang hadir bersama dengan pengiktirafan ini turut memangsakan ramai pihak hanya kerana mereka menyatakan pendapat berasaskan Sains dan pendirian agama.

Selebriti sukan ragbi Australia bernama Israel Foulau, ditamatkan karier hanya kerana mengatakan beliau tidak bersetuju dengan LGBT. Maya Forstater diberhentikan kerja hanya kerana menyatakan bahawa biologi seks tidak berubah.

Kes Maya Forstater mendapat perhatian penulis terkenal buku Harry Potter, JK Rowling yang turut merasakan ideologi transgender ini memangsakan wanita apabila istilah-istilah khusus biologi wanita seperti haid tidak lagi dianggap khusus untuk wanita kerana adanya transman (trangender lelaki /pengkid).

Masalah-masalah di atas adalah juga antara sebab kenapa isu Orientasi Seks dan Ekspresi Identiti Jantina (SOGIE) dalam komuniti LGBTQ amat berkait rapat dengan etika moral dan seksual serta nilai-nilai kekeluargaan tradisional yang menjadi pegangan agama-agama utama di Malaysia.

Ajaran agama telah melihat keperluan memelihara semua manusia dari ketidakadilan ini.

Berdasarkan hakikat ini bersama Rukun Negara Malaysia ke 5 yang menegaskan ‘Kesopanan dan Kesusilaan’, satu wadah perbincangan antara agama adalah amat diperlukan. Menyedari hakikat ini, Perikatan Masyarakat Sivil dalam Proses Semakan Berkala Sejagat (MACSA) dengan kerjasama Yayasan Dakwah Malaysia (YADIM) and UID-Sejahtera telah mengadakan Seminar Perspektif Antara Agama Dalam Memperkasakan Nilai-Nilai Kekeluargaan: Orientasi Seks Dan Identiti Jantina Dari Sudut Pendirian Agama Islam, Kristian, Buddha Dan Hindu Dengan Input Perundangan Dan Fakta Kesihatan/Perubatan pada 20 Januari 2021 (7 Jamadil Akhir 1421H) melalui pertemuan atas talian.

Sesi perkongsian ini melibatkan panelis dari pelbagai latar belakang dan agama iaitu Dr Mohd Izwan Md Yusof from Jabatan Kemajuan Islam Malaysia (JAKIM), En Eugene Yapp dari UID Sejahtera, Dr Ooi Hean Beng dari Buddhist Missionary Society Malaysia, Dr M Bala Thamalingam mantan Timbalan Presiden Hindu Sangam, Professor Madya Dr Rafidah Hanim Mokhtar dari Fakulti Perubatan dan Sains Kesihatan, Universiti Sains Islam Malaysia (USIM), Peguam Tuan Abdul Rahim Sinwan dan Professor Madya Dr Siti Zubaidah Ismail Timbalan Dekan Penyelidikan, Akademi Pengajian Islam, Universiti Malaya.

Resolusi bersama ini memutuskan bahawa agama Islam, Kristian, Buddha dan Hindu bersetuju bahawa keluarga adalah satu institusi mulia yang berpegang kepada nilai-nilai agama.

Semua agama mempunyai kepercayaan dan prinsip bersama menyeru kepada nilai kasih sayang, belas kasihan, kebaikan dan kemaafan sesama manusia termasuk antara komuniti LGBTQ.

Agama Islam seterusnya menyeru untuk kembali ke pangkal jalan. Adalah juga ditegaskan bahawa Muslim dan penganut agama Kristian, Buddha dan Hindu berhak untuk menzahirkan dan mengamalkan kepercayaan agama masing-masing.

Mereka juga berhak berkongsi pandangan mengenai isu kekeluargaan dan nilai kepercayaan agama masing-masing, termasuk yang berkaitan isu LGBTQ atas dasar  hak kebebasan beragama dan kebebasan bersuara.

Agama Islam, Kristian, Buddha dan Hindu berpendirian teguh bahawa sebarang tindakan atau kelakuan yang memudaratkan kesejahteraan komuniti LGBTQ tidak boleh dipromosi atau dibenarkan.

Dasar luar AS perlu menghormati bahawa di Malaysia, walaupun tingkah laku, tindakan dan amalan LGBTQ itu salah dan tidak patut digalakkan, agama Islam dan Kristian menegaskan dari sudut kepercayaan dan kerohanian masing-masing bahawa perubahan atau pemulihan golongan LGBTQ adalah tidak mustahil sekiranya individu atau komuniti LGBTQ itu sendiri bersedia dan secara sukarela ingin menerima perubahan.

Seruan ini tidak seharusnya dianggap sebagai homophobia atau transfobia. Langkah perubahan dan pemulihan ini termasuklah memohon bantuan melalui kaunseling profesional, mengikuti program-program mukhayyam, membina hubungan kepercayaan, penegasan dan penerimaan termasuk cara penjagaan pastoral selari dengan kerangka undang-undang sedia ada.

Perbincangan mengenai fakta kesihatan LGBTQ secara jujur dan telus harus digalakkan bagi memastikan masyarakat mendapat maklumat secukupnya dan ia tidak boleh dianggap sebagai transfobia atau homofobia.

Langkah-langkah promosi kesihatan dan pencegahan penyakit ini adalah amat penting dan boleh dilakukan melalui ajaran agama, pendidikan, perkongsian data saintifik, pembinaan kesedaran termasuk penguatkuasaan peruntukan undang-undang.

 Professor Madya Dr Rafidah Hanim Mokhtar
Pengerusi Bersama
Gabungan Pertubuhan Masyarakat Sivil Malaysia bagi Proses Semakan Berkala Sejagat (MACSA)

Eugene Yapp
Mantan Setiausaha Agung
Persaudaraan Kristian Evangelikal Nasional Malaysia


Sekat Proklamasi Melayu bukti kerajaan takut kuasa tergugat

Oleh Zuhayati Yazid

BANGI,27 Syaaban 1444H, Isnin – Tindakan menyekat majlis pelancaran ‘Proklamasi Orang Melayu’ semalam, membuktikan kerajaan takut kuasa mereka tergugat.

Presiden BERJASA, Haji Zamani Ibrahim berkata, tidak mungkin majlis yang menghimpunkan orang Melayu itu dihalang dan disekat dengan cara tidak matang sekiranya kerajaan hari ini telus.

Beliau mendakwa, tindakan itu jelas membuktikan Perdana Menteri, Datuk Seri Anwar Ibrahim bimbang kedudukannya tergugat, memandangkan kuasa yang diperoleh bukan hasil usahanya semata-mata, tetapi ‘dipayungi’ pihak lain daripada parti bukan Melayu.

“Sepatutnya sebagai pemimpin utama negara, beliau (Anwar) bangga dengan penyatuan orang-orang Melayu yang merupakan majoriti penduduk dan tuan rumah kepada negara ini bersatu demi membela tanah air sendiri.

“Namun sayangnya sangkaan kita terbalik, apabila pemimpin Melayu yang selama ini bercakap mahu membela nasib orang Melayu rupanya takut dengan bayang-bayang kerana bimbang kuasanya tergugat,” katanya kepada Ismaweb.net, hari ini.

Beliau berkata demikian mengulas pembatalan majlis pelancaran ‘Proklamasi Orang Melayu’ anjuran Sekretariat Tanah Air yang sepatutnya berlangsung jam 3 petang semalam.

Bagaimanapun, Sekretariat Proklamasi Orang Melayu terpaksa dibatalkan selepas tiga kali bertukar tempat penganjuran apabila pihak pengurusan dewan membatalkan tempahan penganjur tanpa sebarang alasan.

Penasihat Jawatankuasa Proklamasi Orang Melayu, Tun Dr Mahathir Mohamad dalam sidang medianya mendakwa, kerajaan takut dengan bayang-bayang sendiri sehingga membawa kepada pembatalan program untuk kali keempat.

Mengulas lanjut, Zamani berkata, sebagai Perdana Menteri, Anwar sepatutnya bangga apabila penyatuan orang Melayu berlaku, memandangkan ini kekuatan yang perlu diteruskan demi memajukan tanah air sendiri.

Beliau turut bimbang perjuangan Anwar hari ini seperti jelmaan ideologi ‘Malaysian Malaysia’ yang lebih membawa kepentingan peribadi semata-mata, berbanding keutamaan membangunkan negara.

“Kita yakin penyatuan orang Melayu ini akan berjaya memandangkan banyak saluran boleh digunakan hari ini terutama media sosial dalam menjayakan kempen penyatuan orang Melayu.

“Malah, rakyat hari ini semakin matang mampu menilai perbuatan tidak betul yang dilakukan oleh pemimpin yang selama ini dianggap mampu mengubah dan membela nasib orang mereka,” katanya.

Pautan berkaitan;


Wanita Afghanistan protes galakan Taliban suruh pakai burqa

KABUL, 24 Jamadilakhir 1443H, Khamis – Wanita Afghanistan membantah kempen dilancarkan Taliban, yang menggalakkan wanita memakai burqa atau tudung.

Kementerian Promosi Kebajikan dan Pencegahan Maksiat Afghanistan menampal poster di seluruh kafe dan kedai di Kabul, bagi menggalakkan pemakaian burqa, tudung di seluruh badan termasuk menutup muka.

“Menurut undang-undang Syariah, seorang wanita Islam mesti memakai hijab,” tulis poster itu, bersama-sama dengan gambar wanita berpakaian burqa biru dan berbaju hitam.

Ramai wanita Islam di seluruh dunia memilih untuk memakai tudung – dalam pelbagai gaya.

Wanita Afghanistan pula secara tradisinya memakai burqa – kebanyakannya dijual dalam warna biru, putih dan kelabu.

Taliban, yang kembali berkuasa pada Ogos, telah menjelaskan bahawa kod berpakaian itu tidak wajib, tetapi menegaskan wanita harus menutup badan mereka seperti yang dikehendaki oleh agama Islam.

Semasa tempoh terakhir mereka berkuasa antara 1996 dan 2001, pemakaian burqa telah dikuat kuasakan dengan ketat.

Hari ini, jalan-jalan di pusat bandar Kabul dipenuhi dengan wanita yang memakai pelbagai gaya tudung.

Walaupun sesetengah berpakaian burqa yang menutup muka, yang lain memakai tudung dan pelbagai fesyen campuran tradisional dan barat.

Ramai wanita Afghanistan tidak menyifatkan arahan itu sebagai keperluan kerana tudung memang sudah menjadi sebahagian daripada pakaian harian wanita Afghanistan – manakala yang lain mengutuknya sebagai melanggar kebebasan mereka.

“Sebagai wanita Afghanistan, kami tahu hak dan kewajipan agama,” kata Jamila Afghani, seorang aktivis hak wanita dan bekas timbalan menteri buruh dan hal ehwal sosial.

“Ia sepatutnya menjadi pilihan wanita untuk memakai apa yang dia mahu,” kata Afghani, yang juga mengetuai Liga Antarabangsa Wanita untuk Keamanan dan Kebebasan (WILPF) di Afghanistan.

Bagi Afghani, kempen itu juga menunjukkan ketaksuban Taliban terhadap perkara yang tidak penting di tengah-tengah krisis ekonomi yang semakin meruncing sehingga menyebabkan banyak keluarga tidak dapat menyara anak-anak.

“Mereka sepatutnya sibuk mengerjakan perkara yang lebih penting daripada pakaian wanita.

“Kebanyakan wanita sudah memakai chador tradisional [selendang atau tudung], jadi mengapa isu ini dinaikkan,” tegasnya.

Walaupun belum ada dasar untuk mengarah pemakaian burqa, mahupun hukuman bagi wanita yang tidak mematuhi nasihat itu, terdapat laporan mengenai askar Taliban yang cuba menguatkuasakannya.

“Perkara ini cenderung akan menjadi masalah jika tiada garis panduan dan latihan yang jelas terhadap pejuang Taliban,” kata, pensyarah keadilan peralihan di Universiti Amerika di Afghanistan, Obaidullah Baheer.

“Apabila mereka (pejuang Taliban) diberi tanggapan (oleh pemimpin mereka) untuk bertanggungjawab mengawal moral masyarakat, mereka pasti menyalahgunakan kuasa mereka,” katanya. – Agensi


Nekad! Palestin letak jawatan Pengerusi Mesyuarat Liga Arab

RAMALLAH, 5 Safar 1442H, Rabu – Palestin mengumumkan peletakan jawatan sebagai Pengerusi Mesyuarat Liga Arab semalam, susulan mengecam sebarang perjanjian negara Arab untuk menjalin hubungan rasmi dengan rejim pengganas Israel.

Rakyat Palestin menyifatkan perjanjian yang ditandatangani Emiriah Arab Bersatu (UAE) dan Bahrain di Washington minggu lalu, sebagai pengkhianatan kepada perjuangan serta usaha mereka untuk mendapatkan sebuah negara merdeka di wilayah yang dijajah Israel.

Awal bulan ini, Palestin gagal menyakinkan Liga Arab untuk mengutuk negara-negara yang menormalkan hubungan dengan Israel.

Palestin sepatutnya mempengerusikan mesyuarat Liga Arab selama enam bulan akan datang, namun Menteri Luarnya, Riyad al-Maliki memberitahu media di Ramallah bahawa, beliau tidak lagi mahu kekal di posisi itu.

“Palestin telah memutuskan untuk mengakui haknya untuk mengetuai majlis Liga (menteri luar negeri). Sangat tidak hormat apabila negara Arab tergesa melakukan normalisasi selama menjadi pengerusi,” kata al-Maliki.

Al-Maliki berkata, Setiausaha Agung Liga Arab, Ahmed Aboul Gheit telah dimaklumkan mengenai keputusan Palestin itu.

Kepimpinan Palestin mahukan sebuah negara merdeka berdasarkan perbatasan de facto sebelum perang 1967, di mana Israel menjajah Tebing Barat, Semenanjung Gaza dan merampas Baitulmaqdis. – Agensi


Normalisasi Israel: Bahrain, UAE khianat perjuangan Palestin

RAMALLAH, 28 Muharram 1442H, Rabu – Organisasi Pembebasan Palestin (PLO) menyifatkan perjanjian yang ditandatangani oleh Bahrain dan Emiriah Arab Bersatu (UAE) untuk menormalkan hubungan dengan rejim pengganas Israel semalam, sebagai ‘hari hitam’ dalam sistem Arab.

“Ini adalah hari hitam dalam sejarah sistem Arab, dan hari yang menyedihkan bagi rakyat Palestin dan perjuangannya.

“Ini adalah satu lagi tikaman khianat di belakang perjuangan, hak, kesucian dan pengorbanan rakyat Palestin,” kata Anggota Jawatankuasa Eksekutif PLO, Wasel Abu Yousef.

Abu Yousef berkata, kesepakatan itu akan membolehkan Israel terus bertindak zalim terhadap rakyat Palestin dan melakukan jenayah termasuk merampas tanah, pembersihan etnik serta hukuman kolektif di semua wilayah Palestin yang dijajah.

Sementara itu, Setiausaha Majlis Revolusi Gerakan Fatah, Majid Al-Fityani berkata, pihak yang menandatangani perjanjian itu patut malu kerana berlindung dan taat dengan negara penjajah.

“Malangnya tindakan menandatangani (perjanjian) berlaku pada malam ulang tahun pembunuhan beramai-ramai Sabra dan Shatila, pada 16 September 1982 ketika tentera Kristian bersekutu dengan Israel membunuh lebih 3,500 orang awam, kebanyakannya Palestin dan Lubnan, sebuah kem pelarian Palestin di Beirut.

“Ini adalah hari hitam. Malu pada kamu pemerintah UAE dan Bahrain. UAE dan Bahrain tidak mewakili apa-apa kepada rakyat Palestin dan tidak bercakap bagi pihak mereka. Kami mempunyai wakil tunggal dan sah iaitu PLO,” katanya.

Terdahulu, Bahrain, UAE dan Israel telah menandatangani secara rasmi perjanjian normalisasi hubungan dalam satu majlis yang dipengerusikan Presiden Amerika Syarikat (AS), Donald Trump di White House.

Bahrain menjadi negara Arab keempat menjalinkan hubungan dengan Israel pada Jumaat lalu, setelah Mesir pada tahun 1979, Jordan pada tahun 1994 dan UAE pada Ogos lalu. –  Agensi


Pemuda PAS perlu nilai kembali pendirian berkenaan vernakular

PENDIRIAN PAS untuk tidak memansuhkan sekolah vernakular amat mengecewakan.

Hal ini kerana PAS seperti tidak memandang serius kesan pelaksanaan sekolah vernakular sejak berdekad-dekad lamanya.

1. Alasan Pemuda PAS untuk sekadar memperkukuh subjek Bahasa Melayu di sekolah vernakular dan tidak perlu dimansuhkan kerana “apa yang sedia ada dikekalkan sahaja” adalah kenyataan sambil lewa yang tidak mengambil kira pandangan pakar-pakar, ahli akademik, badan-badan bukan kerajaan (NGO-NGO) dan rakyat.

2. Pemuda PAS seharusnya mempunyai peluang lebih besar untuk memperjuangkan sistem pendidikan kebangsaan yang lebih proaktif dalam usaha memansuhkan sekolah vernakular.

Persoalan disini, apakah sebab utama sistem sekolah vernakular ini tidak dimansuhkan?

Apakah terdapat kepentingan yang dijaga oleh Pemuda PAS apabila sistem sekolah vernakular kekal dilaksanakan?

3. Janganlah dipolitikkan sistem pendidikan dan janganlah juga isu ini dikaitkan dengan Universiti Teknologi Mara (UiTM) mahupun Majlis Amanah Rakyat (MARA).

Hak keistimewaan ini adalah antara saki baki hak keistimewaan yang masih dimiliki oleh Melayu dan Bumiputera setelah banyak hak yang dikorbankan demi meraikan kepelbagaian kaum di Malaysia.

4. Kelab Mahasiswa BERJASA (WIBAWA) menyokong seluruh rakyat yang mendesak untuk memansuhkan sistem sekolah vernakular.

Isu pemansuhan sekolah vernakular ini tidak mempunyai sebarang polemik politik.

Sekolah vernakular telah mengasingkan masyarakat kita mengikut kaum sejak kecil hingga ke sekolah menengah.

5. WIBAWA tidak menyangkal hak setiap kaum mahu pun agama untuk mengamalkan kebudayaan dan agama masing-masing kerana hak tersebut telah termaktub di dalam Perlembagaan Persekutuan.

Walau bagaimanapun, sistem sekolah vernakular telah menyalahi Perlembagaan Persekutuan dan perlu dimansuhkan demi kepentingan perpaduan serta menjaga kedaulatan Perlembagaan Persekutuan dan dasar-dasar negara.

6. WIBAWA menyokong penuh seluruh rakyat yang menegaskan mengenai pemansuhan sekolah vernakular, yang menjadi tapak menanam semangat cauvinisme dalam kalangan penuntutnya perlu dimansuhkan segera.

Ayuh mahasiswa bersama WIBAWA memperjuangkan perpaduan, dan kedaulatan Perlembagaan Persekutuan serta dasar-dasar negara.

Jangan biarkan mereka menyerang Perlembagaan Malaysia dan akhirnya kita mengemis di tanah sendiri. Ini watan kita! Ini hak kita!

Ain Sahadon
Ketua Unit Kajian dan Infomasi
Kelab Mahasiswa BERJASA (WIBAWA)


Penjajahan dan penghapusan tersusun orang Melayu di bandar

SELAMA lebih 400 tahun, penjajahan telah memusnahkan penempatan, merampas tanah dan mengusir bangsa Melayu daripada bandar kolonial.

Bermula dari Portugis yang bermula pada tahun 1511, Belanda pada tahun 1641 di Melaka dan kemudiannya British bermula pada tahun 1824 telah berjaya menghapuskan bangsa Melayu secara fizikal dan metafizikal.

Setelah itu, kemasukan imigran secara beramai-ramai dilaksanakan secara terancang oleh penjajah Barat dan mereka telah mengambil alih penempatan, tanah, pegangan ekonomi dan politik orang Melayu serta kemudiannya orang Melayu diusir ke luar bandar dan disempitkan dengan aktiviti pertanian.

Namun begitu, implikasi negatif ke atas status quo orang Melayu bertambah buruk menjelang kemerdekaan menerusi pembinaan penempatan melalui bandar kolonial yang menjadi serangan terakhir British bagi melengkapkan fasa settler colonialism sebelum menyerahkan kemerdekaan kepada Tanah Melayu.

Saksikan kupasannya di Webinar Kemerdekaan IRIS bertajuk Penjajahan dan Penghapusan Tersusun Orang Melayu di Bandar pada:

Tarikh: 30 Ogos 2021
Hari: Isnin
Jam: 8.30 pm

Daftar sekarang secara PERCUMA pada pautan yang disediakan di bawah:
https://bit.ly/3D1BExG
https://bit.ly/3D1BExG
https://bit.ly/3D1BExG


5,386 kompaun berkait rokok dikeluarkan di Terengganu

KUALA TERENGGANU, 2 Rabiulakhir 1445H, Selasa – Sebanyak 5,386 notis kompaun kesalahan berkaitan merokok dikeluarkan sejak awal tahun ini di Terengganu.

Pengarah Jabatan Kesihatan Negeri Terengganu (JKNT), Datuk Dr Kasemani Embong berkata, nilai keseluruhan notis kompaun itu melebihi RM1.2 juta.

Katanya, antara kesalahan yang paling banyak dikesan adalah merokok di kawasan larangan iaitu sebanyak 3,465 kes, merokok di tempat diwartakan (1,195 kes), bawah umur (485 kes) dan tidak pamer papan tanda larangan merokok (130 kes).

Manakala, kesalahan menjual atau menawarkan jualan hasil tembakau dengan harga runcit yang tidak diluluskan (36 kes) dan tidak mematuhi harga siling rokok (28 kes).

Selain itu, Kasemani berkata, notis kompaun turut dikeluarkan kepada lapan peniaga yang gagal memastikan tiada perokok di dalam premis.

“Notis kesalahan rokok paling banyak dikeluarkan di Kemaman iaitu 854 diikuti Dungun (807), Hulu Terengganu (804) dan Kuala Terengganu (726).

“Sebanyak 692 notis kompaun lagi dikeluarkan menerusi pemeriksaan di kawasan larangan di Besut, Setiu (633), Marang (476) dan Kuala Nerus (394).

“Kesemua notis kompaun itu dikeluarkan mengikut Peraturan-Peraturan Kawalan Hasil Tembakau 2004 melibatkan kompaun RM50 sehingga RM500,” katanya.


China dakwa AS penghasut utama krisis Russia-Ukraine

BEIJING, 13 Muharam 1444H, Khamis – China menuduh Amerika Syarikat sebagai pencetus utama konflik berterusan antara Russia dan Ukraine yang bermula 24 Februari lalu.

Duta Besar China di Moscow, Zhang Hanhui dalam satu temu bual pada hari Rabu menyatakan, Washington telah menolak Russia dan mengembangkan pakatan tentera NATO serta pasukan sokongan yang memihak kepada penjajaran Ukraine dengan Barat.

“Sebagai pencetus dan penghasut utama krisis Ukraine, Washington juga mengenakan sekatan menyeluruh yang belum pernah berlaku sebelum ini ke atas Russia.

“Selain itu, AS juga terus membekalkan senjata dan peralatan ketenteraan ke Ukraine,” kata Zhang dipetik oleh agensi berita Russia TASS.

Dakwanya, matlamat utama mereka adalah untuk menghancurkan Russia dengan perang yang berlarutan dan cengkaman sekatan.

Russia melancarkan operasi ketenteraan di Ukraine pada akhir Februari, berikutan kegagalan Kiev melaksanakan syarat perjanjian Minsk dan pengiktirafan Moscow terhadap wilayah yang memisahkan diri Donetsk dan Luhansk.

Pada masa itu, Presiden Russia, Vladimir Putin berkata, salah satu matlamat apa yang disebutnya sebagai “operasi ketenteraan khas”.

Sejak perang meletus, Amerika Syarikat dan sekutu Eropahnya serta Kanada telah mengenakan gelombang sekatan terhadap Moscow. – Agensi


Anwar-Erdogan kutuk bakar Al-Quran, wacana populis hasut kebencian

NEW YORK, 5 Rabiulawal 1445H, Khamis – Perdana Menteri, Datuk Seri Anwar Ibrahim dan Presiden Turkiye,  Recep Tayyip Erdogan mengutuk sekeras-kerasnya pembakaran al-Quran baru-baru ini dan wacana populis yang menghasut ucapan kebencian terhadap Islam.

Dalam satu kenyataan bersama yang dikeluarkan pada Rabu selepas pertemuan pemimpin itu di New York di luar Perhimpunan Agung Pertubuhan Bangsa-Bangsa Bersatu (PBB) ke-78, mereka juga menyatakan kebimbangan terhadap kemunculan “bentuk perkauman baharu” yang bercirikan xenofobia, profil negatif, dan stereotaip terhadap umat Islam.

Erdogan dan Anwar juga menyatakan “kebimbangan mendalam” mengenai “trend peningkatan kebencian, sikap tidak bertoleransi, diskriminasi, dan tindakan keganasan terhadap umat Islam dan kesucian mereka yang telah mencapai tahap yang membimbangkan di banyak bahagian dunia, terutamanya di Eropah,” Agensi Anadolu memetik kenyataan itu.

Kedua-dua pemimpin itu berkata, mereka menyambut baik penerimaan Resolusi Perhimpunan Agung 76/254 untuk mengisytiharkan 15 Mac sebagai “Hari Antarabangsa Memerangi Islamofobia.”

Mereka juga menyambut baik perbahasan segera semasa sesi ke-53 Majlis Hak Asasi Manusia Pertubuhan Bangsa-Bangsa Bersatu untuk membincangkan “peningkatan yang membimbangkan” dalam tindakan kebencian agama yang dirancang dan dilakukan secara terbuka seperti yang dimanifestasikan oleh penghinaan berulang-ulang terhadap al-Quran dan penerimaan resolusi Hak Asasi Manusia PBB yang mendefinisikan pembakaran kitab suci sebagai kebencian agama.

Pemimpin-pemimpin itu juga mengalu-alukan Resolusi Perhimpunan Agung 77/318 mengenai Mempromosikan Dialog Antara Agama dan Antara Budaya serta Toleransi dalam Menentang Ucapan Kebencian yang diterima pakai pada 25 Julai.

Menurut kenyataan itu, Erdogan dan Anwar juga menekankan bahawa tindakan kebencian agama, perkauman, diskriminasi, dan xenofobia merupakan ancaman terhadap keamanan dan menghasut budaya keganasan.

Pemimpin-pemimpin itu juga menyeru semua pihak berkepentingan termasuk kerajaan, untuk meningkatkan usaha menangani diskriminasi, xenofobia, perkauman dan ucapan kebencian mengikut prinsip hak asasi manusia antarabangsa. – Bernama


Kluster Tembok: Banduan, tahanan reman ditempat di stesen kuarantin

ALOR SETAR, 26 Safar 1442H, Rabu – Tahanan reman serta banduan di Penjara Alor Setar dan Penjara Pokok Sena di Kedah yang dibebaskan akan ditempatkan di stesen kuarantin COVID-19 bagi menjalani tempoh kuarantin selama dua minggu.

Menteri Besar Muhammad Sanusi Md Nor berkata langkah itu berikutan penularan kes COVID-19 yang dikaitkan dengan Kluster Tembok dikesan menjangkiti individu lain setelah mempunyai kontak rapat dengan tahanan dibebaskan dari kedua-dua penjara berkenaan.

Katanya, untuk permulaan kerajaan negeri meluluskan peruntukan RM100,000 bagi mengendalikan stesen kuarantin khas untuk bekas tahanan dan banduan berkenaan.

“Terdapat kes tahanan yang dibebaskan dan sepatutnya kuarantin di rumah tidak berbuat demikian kerana mungkin mereka telah berada lama di penjara dan rindu dengan adik-beradik, jadi mereka berjalan merata.

“Ini menyebabkan merebak keluar dari tembok, khususnya di daerah Baling apabila ada pelajar sekolah, anak saudara dan adik-beradik kepada bekas tahanan dijangkiti COVID-19 dari Kluster Tembok,” katanya pada sidang media selepas mempengerusikan mesyuarat exco kerajaan negeri di sini, hari ini.

Muhammad Sanusi berkata pihaknya mencadangkan Institut Aminuddin Baki (IAB) di Jitra, dijadikan tempat untuk bekas banduan dan tahanan reman memandangkan ia adalah stesen kuarantin yang diwartakan bagi menempatkan rakyat Malaysia pulang dari luar negara.

“Saya akan bermesyuarat dengan Jawatankuasa Khas Keselamatan Negeri (JKKN) Berkaitan COVID-19 petang ini dan akan menentukan keperluan peruntukan sebenar untuk mengendalikan stesen kuarantin dan sama ada perlu untuk buka stesen kuarantin lain bagi tahanan penjara yang telah dibebaskan.

“Saya difahamkan oleh Jabatan Penjara, ada 20 banduan atau tahanan reman yang dibebaskan setiap hari (dari kedua-dua penjara itu), kalau lima hari sudah 100 orang, jadi kita perlu lihat keperluan untuk buka stesen kuarantin lain sebab IAB hanya boleh muatkan 100 orang sahaja,” katanya.

Dalam pada itu, Muhammad Sanusi berkata setakat semalam terdapat 1,353 kes COVID-19 aktif di negeri ini dan sebahagian besar daripada jumlah itu melibatkan Kluster Tembok (1,314 kes) yang merebak ke tujuh daerah.

“Ia melibatkan banduan dalam penjara, banduan yang telah dibebaskan, keluarga banduan dibebaskan, kakitangan penjara dan keluarga mereka serta anggota polis pengiring,” katanya.

Bagaimanapun, beliau menjelaskan situasi kes di Penjara Pokok Sena dan Penjara Alor Setar adalah terkawal dan terdapat 1,195 banduan dirawat di Hospital Sultanah Bahiyah, di sini dan di pusat rawatan di penjara.

Kerajaan melaksanakan Perintah Kawalan Pergerakan Diperketatkan Bersasar (PKPDB) secara pentadbiran selama 14 hari di kawasan Penjara Alor Setar berkuat kuasa 6 Oktober, manakala Penjara Pokok Sena dikenakan Perintah Kawalan Pergerakan Diperketatkan (PKPD) mulai 11 Oktober. – Bernama


Keutamaan vaksinasi remaja 12 hingga 17 tahun dengan masalah kesihatan

PUTRAJAYA, 5 Muharram 1443H, Sabtu – Golongan remaja berumur 12 hingga 15 tahun akan diberikan suntikan vaksin namun keutamaan adalah kepada individu yang mempunyai masalah kesihatan tertentu, kata Ketua Pengarah Kesihatan Tan Sri Dr Noor Hisham Abdullah.

Beliau berkata bagaimanapun bagi remaja berumur 16 dan 17 tahun, mereka yang mempunyai atau tanpa masalah kesihatan tertentu turut akan dipertimbangkan untuk diberikan suntikan vaksin.

Beliau berkata keputusan itu dibuat berikutan data baharu pada 16 Jun yang dilihat Bahagian Regulatori Farmasi Negara (NPRA), telah mengandungi suntikan untuk golongan itu.

“Jadi NPRA telah meluluskan tetapi untuk pelaksanaan bergantung kepada keutamaan ialah mereka berumur 12 tahun ke atas kalau ada penyakit-penyakit lain contoh kanser darah.

“Untuk 16 dan 17 tahun, kita akan beri keutamaan kepada mereka yang ada penyakit yang dikenal pasti sebelum diberi vaksin manakala mereka yang tiada penyakit juga akan dipertimbangkan,” katanya.

Beliau berkata pada peringkat awal, Pfizer mengemukakan kepada NPRA cadangan iaitu golongan umur 16 tahun ke atas divaksinasi, tetapi data untuk golongan umur itu tidak kukuh apabila mereka menggunakan ekstrapolasi daripada usia dewasa.

Dr Noor Hisham berkata bagi golongan berumur 12 tahun ke atas yang sihat, Kementerian Kesihatan (KKM) masih menunggu data terkini. – Bernama


Kerosakan pokok hiasan di Dataran Merdeka dianggar bernilai RM620,000

KUALA LUMPUR, 6 Safar 1444H, Sabtu – Kerosakan pokok hiasan berhampiran Dataran Merdeka semasa perarakan Hari Kebangsaan pada 31 Ogos lalu, bernilai lebih setengah juta ringgit.

Dewan Bandaraya Kuala Lumpur (DBKL) memberitahu, tanaman yang dianggarkan bernilai RM620,000 itu telah musnah di sepanjang Jalan Raja, Jalan Raja Laut dan Jalan Tun Perak.

Datuk Bandar, Datuk Seri Mahadi Che Ngah berkata, DBKL sedang dalam usaha membersihkan kawasan terjejas dan menggantikan pokok terdiri daripada 24 spesies berbeza, yang musnah pada hari itu.

“Peratusan keluar pada 31 Ogos adalah luar biasa tinggi, dan banyak tanaman landskap berhampiran Dataran Merdeka telah musnah.

“DBKL sedang mengenal pasti jika mana-mana pokok itu boleh diselamatkan,” katanya seperti dilapor akhbar tempatan.

Terdahulu, dalam catatan Facebook pada Rabu, DBKL memuji semangat patriotisme orang ramai yang hadir menyaksikan perarakan Hari Kebangsaan.

“Tapi dalam pada itu, ada pula sesetengah dalam kalangan kita yang langsung tak mempedulikan persekitaran dan keindahan kawasan.

“Langsung rasa tak bersalah merosakkan landskap yang disemai cantik. Semangat itu sudah bagus, tapi caranya tak betul,” kata DBKL.

Catatan itu mendapat pelbagai reaksi daripada netizen, dengan sebahagiannya mengecam pihak bertanggungjawab terhadap kerosakan tanaman, manakala yang lain menyalahkan pihak berkuasa kerana tidak memastikan ruang mencukupi untuk orang ramai menyaksikan sambutan.

Perarakan Hari Kebangsaan 2022 pada hari Rabu menarik lebih 100,000 orang, dua kali ganda anggaran awal iaitu 50,000 orang.


Hujan lebat diramal landa pantai timur, selatan tanah air, Sabah hingga Isnin

KUALA LUMPUR, 7 Rejab 1444H, Ahad – Hujan lebat berterusan tahap bahaya dijangka melanda Rompin di Pahang serta Mersing dan Kota Tinggi di Johor sehingga Isnin ini (30 Januari).

Jabatan Meteorologi Malaysia (MetMalaysia) menerusi amaran yang dikeluarkan pada 1 tengah hari ini memaklumkan hujan lebat berterusan tahap buruk dijangka melanda Tumpat, Pasir Mas, Kota Bharu, Bachok dan Pasir Puteh di Kelantan serta seluruh kawasan di Terengganu.

Di Pahang, kawasan diramal mengalami hujan lebat berterusan tahap buruk adalah Kuantan dan Pekan, sementara di Johor melibatkan Segamat, Kluang, Kulai dan Johor Bahru.

Sementara itu, hujan berterusan tahap waspada dijangka berlaku di Kelantan membabitkan kawasan Jeli, Tanah Merah, Machang dan Kuala Krai; Pahang di Jerantut dan Maran; Johor di Tangkak, Muar, Batu Pahat dan Pontian; dan di Sabah meliputi kawasan Sandakan (Telupid, Kinabatangan, Beluran dan Sandakan) dan Kudat. – Bernama


Jumaat diisytihar ‘Hari Jawi’

KUALA LUMPUR, 18 Zulkaedah 1441H, Jumaat – Hari Jumaat diumumkan sebagai ‘Hari Jawi’ bermula hari ini dalam usaha mengekal dan memperkasa sebahagian tradisi dan kebudayaan yang membentuk Malaysia sehingga hari ini.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad al-Bakri dalam kenyataan hari ini berkata, usul ini telah dibawa dalam Mesyuarat Jemaah Menteri pada Rabu lepas dan mendapat sokongan penuh daripada semua ahli jemaah menteri.

“Kerajaan serius memartabatkan tulisan Jawi. Saya menyeru seluruh kementerian, jabatan, agensi di peringkat Persekutuan dan negeri, badan bukan kerajaan (NGO) dan seluruh rakyat Malaysia untuk bersama-sama dalam usaha memelihara warisan negara ini,” katanya.

Beliau berkata, bagi menzahirkan iltizam memartabatkan tulisan Jawi, kepala surat rasmi Menteri di Jabatan Perdana Menteri (Hal Ehwal Agama) akan menggunakan tulisan Jawi bagi urusan rasmi mulai hari ini.

Zulkifli berkata, penggunaan tulisan Jawi juga akan turut diperluas meliputi penyampaian maklumat menerusi platform media sosial rasmi agensi di bawahnya.

Katanya, tulisan Jawi diiktiraf dalam Perlembagaan Persekutuan sebagaimana yang termaktub dalam Seksyen 9 Akta Bahasa Kebangsaan 1963/67.

Akta itu menyatakan tulisan bagi bahasa kebangsaan ialah tulisan Rumi, dengan syarat bahawa ini tidak melarang penggunaan tulisan Melayu yang lebih dikenali dengan nama tulisan Jawi, bagi bahasa kebangsaan. – Bernama


Kerajaan pertimbang pasangan jarak jauh lengkap vaksin pulang jenguk keluarga

KUALA LUMPUR, 12 Zulhijjah 1442H, Khamis – Pasangan dan ibu bapa jarak jauh yang telah lengkap dua dos vaksin COVID-19, mungkin akan dibenarkan merentas negeri untuk bertemu keluarga mereka, melalui kelonggaran yang akan diumumkan kerajaan nanti.

Timbalan Perdana Menteri Datuk Seri Ismail Sabri Yaakob berkata, kelonggaran bertemu keluarga jarak jauh adalah antara perkara yang sedang diperhalusi untuk dipertimbangkan bagi mereka yang sudah lengkap menerima dua dos vaksin.

Katanya beliau mengambil berat terhadap komen-komen netizen di media sosial, yang menyuarakan keluhan pasangan jarak jauh atau ibu bapa yang terpisah dari anak-anak, kerana larangan merentas negeri.

“Oleh sebab itu saya sering membawa isu ini dalam mesyuarat Mesyuarat Keselamatan Negara (MKN). InsyaAllah, kerajaan sedang memperhalusi cadangan ini, bagi membolehkan pasangan dan keluarga jarak jauh disatukan semula, lebih-lebih lagi jika ibu bapa berkenaan sudah pun menerima dua dos vaksin.

“Sebagai seorang bapa, saya sedar betapa pentingnya institusi kekeluargaan itu kepada manusia. Walaupun atas faktor keselamatan, ibu atau bapa tidak sepatutnya terpaksa berpisah dengan anak-anak dalam tempoh yang terlalu lama,” katanya melalui satu kemas kini dalam laman Facebooknya di sini hari ini.

Sebelum ini, Perdana Menteri Tan Sri Muhyiddin Yassin berkata, kelonggaran bagi individu yang telah lengkap dua dos suntikan akan diputuskan pada mesyuarat Majlis Pemulihan Negara, serta akan diumumkan dalam masa terdekat. – Bernama


Banjir: Selangor arah JKM tambah kemudahan asas sekali ganda

SHAH ALAM, 18 Rabiulawal 1445H, Rabu – Kerajaan Selangor mengarahkan Jabatan Kebajikan Masyarakat (JKM) menyediakan kelengkapan bantuan asas banjir untuk kira-kira 10,000 mangsa, iaitu kenaikan sekali ganda berbanding jumlah persiapan untuk bencana tersebut sebelum ini.

Menteri Besar, Datuk Seri Amirudin Shari berkata, hal berkenaan berikutan berlaku lebihan mangsa banjir daripada jumlah bantuan yang disediakan ketika bencana itu pada 2021.

“Saya mengarahkan JKM menyediakan tambahan sekali ganda kerana kita bimbang berlaku sebagaimana (banjir 2021) berikutan ada lebihan mangsa banjir,” katanya pada sidang media khas di Bangunan Setiausaha Kerajaan Negeri (SUK) Selangor di sini hari ini.

Amirudin berkata beliau telah meminta Angkatan Pertahanan Awam Malaysia (APM) Selangor, Jabatan Bomba dan Penyelamat serta Angkatan Tentera Malaysia untuk menyediakan aset berkaitan dan memastikan ia berada dalam keadaan baik.

Katanya pembelian beberapa bot di peringkat pihak berkuasa tempatan (PBT) juga telah dilaksanakan tahun lepas manakala latihan serta simulasi berkaitan bencana itu juga dilakukan.

“Kita juga mengarahkan semua PBT, Jabatan Pengairan dan Saliran, Jabatan Kerja Raya serta jabatan berkaitan untuk segera membersihkan kolam takungan, saliran, parit dan longkang terutama di kawasan berisiko tinggi banjir.

“Ini bagi membolehkan sistem saliran air berfungsi secara optimum sebelum memasuki awal November,” katanya dan menambah pusat media juga akan dibuka di Bangunan SUK atau di tempat yang ditetapkan untuk menyalurkan info terkini berkaitan bencana.

Dalam perkembangan lain, Amirudin berkata bermula 25 Oktober ini, seramai 760 imam seluruh negeri akan menerima bayaran bulanan yang ditingkatkan daripada RM1,300 kepada RM1,500 sebulan yang akan diselaraskan oleh Jabatan Agama Islam Selangor.

Beliau berkata, elaun bagi 1,900 nazir, bilal, dan siak akan dinaikkan sebanyak RM50 sebulan menjadikan RM300 elaun sebulan untuk nazir, RM340 (bilal) serta RM290 (siak).

Amirudin berkata, kerajaan Selangor juga akan memberikan RM1,000 kepada 500 pengusaha dalam bidang tanaman, ternakan, akuakultur, industri asas tani serta nelayan sebagai bantuan dan insentif agar kadar pengeluaran pertanian dapat ditingkatkan.

“Pemberian akan dibuat dalam bentuk tunai sebanyak RM500 manakala bakinya akan diberikan menerusi input tanaman, peralatan dan bahan mentah yang akan mula diserahkan pada 31 Oktober ini melalui kerjasama Agro Bank Selangor serta Koperasi Kohijrah Warga Hijrah Selangor Bhd,” katanya.

Selain itu, Amirudin berkata, kerajaan negeri akan mengecualikan cukai taksiran bagi 426,656 rumah kos rendah dan rumah kampung di Selangor untuk tempoh penggal kedua iaitu dari 1 Julai 2023 hingga 31 Dis 2023 membabitkan implikasi kewangan lebih RM29 juta. – Bernama


Tragedi Triso: Kenderaan hilang kawalan sebelum jatuh ke sungai

KUCHING, 18 Jamadilawal 1442H, Sabtu – Kenderaan pacuan empat roda (4WD) yang terhumban ke dalam Sungai Batang Lupar di Pangkalan Feri Triso, kira-kira 120 kilometer dari sini, dikatakan hilang kawalan sebelum terjatuh ke dalam sungai itu dan mengorbankan sembilan nyawa yang berada di dalamnya.

Ketua Polis Daerah Sri Aman, DSP Bingkok John berkata, 4WD jenis Ford Ranger yang dipandu oleh seorang wanita, Ronany Ting, 33, itu dalam perjalanan dari Kapit menuju ke Kuching menggunakan Jalan Beladin-Meludam.

“Apabila sampai di tempat kejadian, dipercayai pemandu gagal mengawal pergerakan kenderaan itu menyebabkan kenderaan berkenaan terbabas dan menggelongsor jatuh ke dalam (Sungai) Batang Lupar,” katanya ketika dihubungi di sini malam tadi.

Menurutnya, orang ramai yang berada di kawasan jeti itu sempat mengikat kenderaan berkenaan dengan rantai besi dan menariknya bagi menghalang 4WD tersebut tenggelam sebelum bertindak mengeluarkan kesemua mangsa.

“Siasatan punca kejadian dijalankan oleh Bahagian Siasatan dan Penguatkuasaan Trafik (Sri Aman). Kesemua mayat dibawa ke Hospital Sri Aman untuk dibedah siasat,” katanya.

Selain Ronany, tragedi kira-kira 3 petang itu turut mengorbankan lapan lagi penumpang iaitu Siti Aisha Abdullah, 36; tiga remaja yang dikenal pasti sebagai Nor Shuhada Mohamad, 16 (perempuan); Khairunnisa Muhamad, 14 (perempuan); Alvin Phang, 12 (lelaki) dan tiga kanak-kanak lelaki iaitu Wallace Phang,7; Mohd Aiman Mohd Hamdan, 7 dan Muhd Mustaqim Mohd Hamdan, 5.

Tragedi itu turut meragut nyawa seorang bayi lelaki berusia empat bulan yang dikenal pasti sebagai Mohd Ahmad Mohd Hamdan.

Sementara itu, Ahli Parlimen Batang Lupar Datuk Seri Rohani Abdul Karim mengucapkan takziah kepada keluarga mangsa.

Katanya, wakil beliau juga telah bertemu dengan anggota keluarga mangsa.

“Saya berharap semua pengguna Feri Triso berhati-hati dalam perjalanan, terutamanya yang dalam perjalanan jauh dan sentiasa mengutamakan keselamatan anda dan keluarga anda,” katanya dalam kenyataan kepada Bernama di sini. – Bernama


Keganasan di Syria makin teruk, tak selamat untuk pelarian

GENEVA, 7 Safar 1443H, Selasa – Pasukan penyiasat Pertubuhan Bangsa-Bangsa Bersatu (PBB) berpandangan negara bergolak Syira yang terus berdepan konflik masih tidak selamat untuk pelarian pulang.

Suruhanjaya siasatan (COI) mengenai Syria berkata, keadaan keseluruhan semakin suram, dengan permusuhan di beberapa kawasan di negara itu, ekonomi yang runtuh, pengeringan sungai dan peningkatan serangan.

“Dalam tempoh sedekad pihak-pihak konflik terus melakukan jenayah perang dan jenayah terhadap kemanusiaan serta melanggar hak asasi manusia Syria.

“Perang terhadap orang awam Syria terus berlanjutan dan sukar bagi mereka untuk mencari keselamatan atau tempat perlindungan di negara yang dilanda perang ini,” kata Ketua Suruhanjaya, Paulo Pinheiro, yang mengeluarkan laporannya ke-24.

Insiden penahanan komunikasi sewenang-wenangnya oleh tentera berterusan, kata laporan itu.

“Suruhanjaya terus mendokumentasikan tidak hanya penyeksaan dan keganasan seksual dalam tahanan, tetapi juga kematian dalam tahanan dan kehilangan paksa,” kata kenyataan media

Perang – yang meletus dari pemberontakan terhadap pemerintahan Presiden Bashar al-Assad – mencetuskan krisis pelarian terbesar di dunia.

Jiran Syria menampung 5.6 juta pelarian, sementara negara-negara Eropah menjadi tuan rumah lebih dari satu juta.

Pelarian di beberapa negara kini berdepan tekanan untuk kembali. – Agensi


Sanggupkah gadaikan nyawa rakyat hanya untuk PRK Batu Sapi?

Oleh Ainul Illia Meor Suzurudin

BANGI, 16 Rabiulawal 1442H, Isnin – “Apakah kerajaan sanggup menggadaikan nyawa rakyat semata-mata untuk mengisi kekosongan kerusi Parlimen Batu Sapi?

“Tidak cukupkah pengajaran daripada Pilihan Raya Negeri (PRN) Sabah tempoh hari.

“Adakah kita mahu melihat gelombang pandemik COVID-19 yang ketiga, keempat dan seterusnya?

Demikian antara persoalan dikemukakan Wanita Barisan Jemaah Islamiah Se-Malaysia (BERJASA) susulan kenyataan Perdana Menteri, Tan Sri Muhyiddin Yassin bahawa PRK Batu Sapi tetap perlu diteruskan pada 5 Disember atas kehendak Perlembagaan Persekutuan.

Bimbang dengan penularan COVID-19, Ketua Wanita BERJASA, Azizah Che Awang berkata,  dalam situasi pandemik dan keadaan ekonomi yang mencengkam, kerajaan wajib mengutamakan kesejahteraan dan keselamatan rakyat terlebih dahulu.

Ini kerana, kuasa ada di tangan mereka bagi menggerakkan seluruh jentera kerajaan mengikut arahan yang diberi, katanya.

“Sepatutnya pihak kerajaan dan pembangkang bermuafakat dan berusaha mengambil tanggungjawab bersama mencari jalan keluar terbaik untuk rakyat dengan jujur dan berintegriti tanpa menuding jari ke arah satu sama lain,” katanya ketika dihubungi Ismaweb.net, hari ini.

Menyentuh peruntukan Oerlembagaan, Azizah berkata, umum mengetahui bahawa suatu kekosongan di kawasan Parlimen perlu diisi dalam tempoh 60 hari selepas pemakluman rasmi YDP Dewan Rakyat.

Namun, beliau mempersoalkan jika terdapat jalan penyelesaian untuk meminda Fasal 1 Perkara 54 Perlembagaan Persekutuan.

“Jika ianya boleh dipinda dengan syarat mendapat sokongan majoriti 2/3 Dewan Rakyat, maka lakukanlah dengan hati terbuka dan bersungguh-sungguh agar rakyat tenang dan nasib mereka terbela.

“Sudah pasti rakyat akan berterima kasih jika para pemimpin mereka dilihat tidak tamakkan kuasa,” katanya.

Dalam pada itu, Azizah berkata, Wanita BERJASA amat bersetuju jika PRK Batu Sapi ditangguhkan selaras dengan titah DYMM Seri Paduka Baginda Yang di-Pertuan Agong agar ahli politik memberi fokus kepada kemaslahatan rakyat dan keharmonian negara.

“Jangan sampai suhu kemarahan rakyat meledak dan reset politik watan dalam Pilihan Raya Umum ke-15 (PRU15),” tegasnya.

Suruhanjaya Pilihan Raya (SPR) menetapkan 5 Disember ini sebagai tarikh PRK Parlimen, Batu Sapi, Sabah.

Kerusi berkenaan kosong susulan kematian penyandang, Datuk Liew Vui Keong daripada Parti Warisan Sabah (WARISAN) pada 2 Oktober lalu.


Polis KL laksana operasi trafik bersepadu besar-besaran Julai ini

KUALA LUMPUR, 8 Zulhijjah 1444H, Selasa – Polis Kuala Lumpur akan menjalankan operasi bersepadu bersama agensi penguatkuasaan lain secara besar-besaran selama sebulan mulai 1 Julai ini, bagi membendung pelbagai kesalahan jalan raya.

Ketua Polis Kuala Lumpur, Datuk Mohd Shuhaily Mohd Zin berkata, Jabatan Siasatan dan Penguatkuasaan Trafik akan bekerjasama dengan Jabatan Pengangkutan Jalan (JPJ), Dewan Bandaraya Kuala Lumpur (DBKL) dan Jabatan Alam Sekitar (JAS) untuk melaksanakan operasi itu.

“Operasi ini akan membabitkan kekuatan kira-kira 1,000 orang terdiri daripada pegawai dan anggota Polis Kuala Lumpur serta dibantu oleh agensi tersebut dalam menjalankan tugas operasi dengan memberikan perhatian terhadap kesalahan-kesalahan di bawah akta agensi itu sendiri,” katanya.

Beliau berkata demikian pada majlis pelancaran Operasi Hormat Undang-Undang Jalan Raya Polis Kuala Lumpur, bersama agensi penguat kuasa lain di Ibu Pejabat Polis Kontinjen Kuala Lumpur di sini, hari ini.

Menurut Mohd Shuhaily, tujuh jenis pelanggaran peraturan trafik yang akan ditekankan semasa operasi berkenaan membabitkan Op Parkir Haram, Op Halangan, Op Lampu Merah, Op Nombor Plat Kenderaan, Op Cermin Gelap, Op Motosikal dan Op Didik.

“Selain itu, polis akan membuat risikan untuk tangkapan serta semakan rekod jenayah selain mengambil tindakan dengan membuat pemeriksaan ke atas bengkel-bengkel kenderaan yang melakukan pengubahsuaian kenderaan menyalahi undang-undang dan mengesan kenderaan curi.

“Jabatan Siasatan Jenayah Narkotik Polis Kuala Lumpur juga akan bersama-sama mengambil tindakan sekiranya berlaku salah laku penyalahgunaan dadah sepanjang operasi itu dijalankan,” katanya.

Beliau berkata, operasi berkenaan merupakan langkah pencegahan awal sebelum ia menjadi tidak terkawal dan mengelak daripada berlaku perkara tidak diingini kerana polis tidak akan berkompromi dengan mana-mana pihak yang terbabit dalam kegiatan jenayah serta melakukan kesalahan jalan raya.

“Operasi ini bersifat untuk mendisiplin, mendidik dan menasihati serta memastikan semua pengguna kenderaan mematuhi peraturan dan undang-undang jalan raya serta peraturan-peraturan di bawah agensi penguatkuasaan terbabit,” katanya.

Sebagai rekod, sebanyak 895 kertas siasatan trafik dibuka bagi tempoh Januari hingga Mei tahun ini dengan jenis kesalahan tertinggi adalah halangan iaitu meletakkan kenderaan di kawasan dilarang atau menghalang lalu lintas dengan 311 kes; diikuti lumba haram (180 kes) dan langgar lampu merah (167 kes). – Bernama


PRN Melaka: Rakyat harap insiden lompat parti tak berulang

MELAKA, 19 Rabiulawal 1443H, Selasa – Rakyat di negeri ini menaruh harapan tinggi agar kerajaan baharu yang akan dibentuk selepas Pilihan Raya Negeri (PRN) Melaka pada 20 November nanti adalah kerajaan stabil dan mampu meningkatkan ekonomi negeri.

Mereka juga berharap insiden tarik sokongan atau lompat parti yang berlaku sebelum ini tidak lagi berulang bagi memastikan agenda pembangunan Melaka dapat diteruskan demi kesejahteraan rakyat.

Selain kestabilan politik, rakyat juga menuntut wakil-wakil rakyat yang akan dipilih kelak menjalankan tanggungjawab dengan penuh amanah serta lebih prihatin dengan nasib masyarakat dan tidak hanya bermain politik.

Pengurus sebuah pasar raya, P. Ananthan, 51, dari Batu Berendam di sini berkata dalam keadaan ramai yang terkesan dengan pandemik COVID-19, kerajaan baharu mestilah segera menumpukan kepada usaha membantu rakyat.

“Kita harap kerajaan negeri juga mampu mewujudkan lebih banyak peluang pekerjaan selain meneruskan inisiatif bebas berniaga,” katanya kepada Bernama hari ini.

Bagi penggiat industri pelancongan, Sam Then Yeong Kong, 42, beliau berharap kerajaan baharu akan terus membantu pemain industri seperti syarikat pelancongan dan pengusaha inap desa dalam mempromosikan produk pelancongan negeri bagi menghidupkan kembali industri berkenaan yang suram sebelum ini ekoran COVID-19.

“Bagaimanapun semua penduduk harus keluar mengundi untuk menentukan pilihan calon masing-masing pada PRN nanti dan sudah tentunya kami mahukan wakil rakyat yang boleh membantu dan membela rakyat serta merancakkan kembali ekonomi negeri,” katanya yang juga pengundi di kawasan Dewan Undangan Negeri (DUN) Ayer Keroh.

Dua suri rumah V. Selvakumari, 55, dan Noradibah Mohd Shah, 35, masing-masing mengharapkan kerajaan yang akan dibentuk nanti mestilah kerajaan yang mengambil berat permasalahan rakyat dan berkemampuan menyediakan peluang untuk suri rumah menjana pendapatan selain meneruskan inisiatif sedia ada.

Penjawat awam negeri, Zaliah Masud, 51, pula berharap masalah banjir yang melanda beberapa kawasan di negeri ini termasuk kawasannya di Durian Tunggal akan mendapat tumpuan serius kerajaan baharu.

Suruhanjaya Pilihan Raya (SPR) menetapkan tarikh penamaan calon bagi PRN Melaka pada 8 November manakala tarikh mengundi pula pada 20 November.

PRN Melaka diadakan susulan pembubaran DUN Melaka pada 4 Oktober lepas apabila empat Ahli Dewan Undangan Negeri (ADUN) bertindak menarik sokongan terhadap kepimpinan Ketua Menteri Datuk Seri Sulaiman Md Ali. – Bernama


Rakyat Palestin terus dibunuh dalam serangan hendap

JENIN, 20 Muharram 1445H, Isnin – Tentera penjajah Israel membunuh tiga rakyat Palestin dalam satu serangan hendap selepas melepaskan tembakan ke arah kenderaan mereka berhampiran bandar Jenin di Tebing Barat yang diduduki pada Ahad.

Pembunuhan disasarkan yang jelas itu berlaku di jalan berhampiran bandar Arraba, barat daya Jenin.

Menurut laporan media Palestin, selepas melepaskan puluhan peluru ke arah kenderaan itu dan membunuh tiga lelaki di dalamnya, tentera Israel menghalang pegawai perubatan daripada mendekati mereka.

Kematian ketiga-tiga mereka telah disahkan oleh Kementerian Kesihatan Palestin.

Kenyataan rasmi daripada kumpulan Jihad Islam – sebuah puak Palestin – mendakwa seorang daripada yang maut sebagai anggotanya dan berkata, seorang lagi ialah remaja berusia 15 tahun.

Pakar perubatan Palestin berkata, mayat itu ditahan oleh tentera Israel.

Tentera Israel berkata, dalam operasi bersama Shin Bet – agensi perisikan dalaman Israel – pihaknya membunuh tiga rakyat Palestin yang didakwa kononnya sebahagian daripada ‘sel’ yang sedang dalam perjalanan untuk menyerang Israel.

Kenyataan itu tidak memberikan maklumat lanjut mengenai jenis ancaman yang didakwa daripada tiga lelaki itu.

Tentera Israel membuat kenyataan yang sama apabila melakukan pembunuhan atau pembunuhan yang disasarkan, mendakwa sasaran itu menimbulkan ancaman.

Sementara itu, gerakan Palestin Jihad Islam dalam satu kenyataan menegaskan ‘pembunuhan’ sebagai ‘jenayah sepenuhnya’.

Pergerakan perjuangan Islam Palestin (Hamas) pula berkata, rakyat Palestin akan memastikan bahawa ‘pendudukan akan menerima akibatnya’.

Pembunuhan itu berlaku hampir sebulan selepas tentera rejim Zionis melakukan serbuan besar selama dua hari di Jenin, yang mana mereka membunuh 12 rakyat Palestin dan meninggalkan kemusnahan yang meluas. – Agensi


SPR keluarkan SOP baharu pilihan raya dalam masa terdekat

KUALA LUMPUR, 14 Rabiulawal 1442H, Sabtu – Suruhanjaya Pilihan Raya (SPR) akan menampilkan prosedur operasi standard (SOP) yang baharu berkaitan pilihan raya dalam masa terdekat selaras dengan peningkatan kes COVID-19 dalam negara sejak kebelakangan ini.

Pengerusinya Datuk Abdul Ghani Salleh berkata SOP itu turut akan mengambil kira tiga syor yang dikemukakan Kementerian Kesihatan, yakni tidak boleh merentas negeri; sempadan negeri atau daerah, tiada perhimpunan ramai bagi melaksanakan kempen; dan tiada lawatan dari rumah ke rumah.

“Kita sudah ada SOP yang baharu, nanti akan dimaklumkan. Pandangan yang baik juga kita akan timbang untuk diterima,” katanya kepada Bernama TV ketika dihubungi di sini, hari ini.

Abdul Ghani berkata terdapat beberapa penambahan baharu yang lebih ketat, yang akan dijelaskan nanti seperti kempen melalui media sosial.

Bagaimanapun, SOP sedia ada masih diguna pakai selaras dengan Garis Panduan Pencegahan Covid-19 Bagi Pelaksanaan Pilihan Raya yang telah disediakan SPR.

Sebelum ini, SPR menetapkan beberapa garis panduan terbaru bagi Pilihan Raya Kecil (PRK) Parlimen Batu Sapi yang akan diadakan pada 5 Dis ini.

Antaranya ialah tiada lagi kempen secara bersemuka; dan ziarah calon atau penyokong parti ke rumah-rumah serta tinjauan mesra tidak lagi dibenarkan.

Malah bagi penambahbaikan aktiviti berkempen, SPR mencadangkan calon atau parti hanya dibenarkan membuka satu bilik gerakan sahaja.

Semalam, Ketua Pengarah Kementerian Kesihatan Tan Sri Dr Noor Hisham Abdullah mencadangkan sebarang pilihan raya tidak diadakan pada masa ini.

Bagaimanapun, memandangkan tiada kuasa yang boleh menghalang pilihan raya untuk dibatalkan, beliau mengesyorkan tiga prinsip diikuti sepenuhnya sebagai syarat sebelum sesuatu pilihan raya itu diadakan. – Bernama


1,352 guru di Perak belum divaksin

IPOH, 21 Muharram 1443H, Isnin – Hanya kira-kira 3.7 peratus iaitu seramai 1,352 orang guru di Perak masih belum menerusi suntikan vaksin COVID-19.

Pengerusi Jawatankuasa Pendidikan, Pengajian Tinggi dan Sumber Manusia negeri, Ahmad Saidi Mohamad Daud berkata, antara mereka masih ada yang menunggu giliran untuk divaksin dan masih terdapat di kalangan mereka yang belum mendaftar untuk menerima vaksinasi.

“Sehingga semalam seramai 36,238 daripada sejumlah 37,590 guru merangkumi sekolah rendah dan menengah telah divaksin,” katanya pada sidang Dewan Undangan Negeri Perak, hari ini.

Manakala bagi kumpulan guru Sekolah Tinggi Agama Malaysia (STAM), Vokasional, Tingkatan Lima dan Enam, seramai 9,426 telah divaksin.

”Bakinya 258 orang masih belum mendaftar untuk divaksin dan masih menunggu janji temu divaksin,” katanya seperti dilapor Kosmo.

Beliau berkata, kerajaan negeri melalui Jabatan Pendidikan Negeri (JPN) Perak akan terus menggandakan usaha untuk memastikan guru-guru ini akan menerima vaksin.

“Sekiranya perlu program-program seperti sesi kaunseling, webinar dan bengkel pengurusan dan kepentingan vaksin akan dianjurkan bagi mencapai tujuan ini,” katanya.


RUU langkah sementara pembiayaan COVID-19 dibentang

KUALA LUMPUR, 16 Zulhijjah 1441H, Khamis  – Rang Undang-Undang Langkah-Langkah Sementara Bagi Pembiayaan Kerajaan (Penyakit Koronavirus 2019 (COVID-19) 2020 dibentang untuk bacaan kali pertama di Dewan Rakyat, hari ini.

Rang undang-undang yang dibentangkan Timbalan Menteri Kewangan Mohd Shahar Abdullah itu bertujuan mengadakan peruntukan bagi langkah-langkah sementara berhubung pembiayaan kerajaan untuk mengurangkan kesan COVID-19.

Ia termasuk menaikkan had amaun bagi jumlah amaun wang boleh didapati di bawah Akta Pinjaman (Tempatan) 1959 dan Akta Pendanaan Kerajaan 1983, bagi menubuhkan Kumpulan Wang COVID-19.

Ia juga bertujuan membenarkan wang itu digunakan untuk program di bawah pakej rangsangan dan pelan pemulihan ekonomi serta peruntukan bagi perkara berkaitan.

Sejumlah RM45 bilion diperuntukkan di bawah pakej rangsangan dan pelan pemulihan ekonomi dengan program subsidi upah, insentif pengekalan pekerjaan dan pengambilan pekerja serta bantuan latihan menerima dana tertinggi berjumlah RM16.8 bilion.

Ia juga membabitkan RM11.2 bilion bagi Bantuan Prihatin Nasional; projek berskala kecil (RM4 bilion); masing-masing RM2 bilion untuk program kemahiran dan peningkatan kemahiran serta Pembiayaan PKS PENJANA selain Geran PRIHATIN PKS (RM1.9 bilion).

Selain itu, sejumlah RM500 juta bagi diskaun bil elektrik; bantuan khas pelajar institusi pendidikan tinggi (RM300 juta) dan subsidi pengangkutan awam MY30 (RM200 juta).

Mohd Shahar memaklumkan bacaan kali kedua RUU berkenaan akan dibentang pada persidangan kali ini. -Bernama


COVID-19: Arab Saudi hadkan 1,000 jemaah haji tahun ini

KAHERAH, 14 Zulkaedah 1441H, Isnin – Arab Saudi melarang perhimpunan dan pertemuan dalam kalangan jemaah sebagai protokol kesihatan bagi membendung penularan COVID-19 pada musim haji tahun ini.

Jun lalu, Arab Saudi mengehadkan bilangan jemaah haji kepada 1,000 orang bagi mengekang penularan virus itu dan memutuskan untuk tidak membenarkan umat Islam dari negara luar menunaikan ibadah haji tahun ini.

Pusat Pencegahan dan Kawalan Penyakit (CDC) dalam kenyataan menegaskan, amalan menyentuh Kaabah tidak dibenarkan.

Jarak sosial 1.5 meter antara jemaah perlu dipatuhi sepanjang masa ketika menunaikan ibadah, termasuk apabila solat berjemaah.

Selain itu, akses untuk menunaikan haji di Mina, Muzdalifah dan Arafah dihadkan kepada pemegang permit haji mulai Ahad depan hingga 2 Ogos ini.

Jemaah dan penganjur juga diwajibkan memakai pelitup muka sepanjang menunaikan ibadah haji.

Sementara itu di Makkah, Datuk Bandar, Mohammed Abdullah Al-Quwaihis, mempengerusikan mesyuarat secara maya semalam bagi membincangkan perancangan musim haji tahun ini termasuk tindakan bagi pusat layanan di lapangan.

Beliau berkata, Arab Saudi di bawah naungan Raja Salman dan Putera Mahkota Mohammed Salman, sudah menggerakkan semua sumber manusia serta kewangan untuk menunaikan haji.

Malah, keputusan Kerajaan Arab Saudi hanya membenarkan jemaah yang berada di negara itu menunaikan haji turut mendapat sokongan daripada pelbagai negara.

Liga Arab turut menyambut baik pengumuman Arab Saudi dan mengatakan ia satu keputusan bijak untuk menjaga kesihatan serta keselamatan jemaah ketika wabak itu melanda seluruh dunia. – Agensi


Azmin pertahan penangguhan Undi 18, dakwa PRU diadakan 2023

SHAH ALAM, 12 Syaaban 1442H, Jumaat – Datuk Seri Mohamed Azmin Ali, hari ini mempertahankan penangguhan pelaksanaan Undi 18, dengan alasan bahawa Pilihan Raya Umum ke-15 (PRU15) hanya akan diadakan pada tahun 2023.

“Pilihan raya berikutnya adalah pada tahun 2023. Siapa yang menjanjikan ia akan dilaksanakan pada tahun 2020 atau 2021?,” kata Menteri Perdagangan Antarabangsa dan Industri itu dalam sidang media.

Komen itu dibuat susulan kritikan terhadap keputusan Suruhanjaya Pilihan Raya (SPR) yang mengatakan pendaftaran pemilih secara automatik hanya dapat dilaksanakan selepas September tahun depan.

SPR mengatakan bahawa sekatan pergerakan telah menghalang perancangan dan persiapannya.

Mohamed Azmin berkata, ada banyak langkah lain yang perlu diambil sebelum undang-undang baru dapat dilaksanakan.

Selain itu, katanya, pindaan juga perlu dilakukan di peringkat negeri untuk membolehkan remaja berusia 18 tahun bertanding sebagai calon dalam pilihan raya negeri.

“SPR telah menjelaskan dan, secara kebetulan, perintah kawalan pergerakan (PKP) dikenakan, jadi mungkin itu telah mengganggu prosesnya,” katanya.

Sehubungan itu, beliau meminta masyarakat untuk tidak membuat andaian atau mempermainkan sentimen, sambil menambahkan bahawa pemerintah Perikatan Nasional (PN) mendukung hak pemuda untuk memilih.

Awal hari ini, rakan Kabinet Mohamed Azmin iaitu Khairy Jamaluddin, mengkritik SPR kerana menunda pelaksanaan Undi18.

“Ini tidak masuk akal. Perintah kawalan pergerakan dilaksanakan setahun yang lalu, ”kata Menteri Sains, Teknologi dan Inovasi itu dalam satu kenyataan.

Semalam, pertubuhan bukan kerajaan (NGO) Undi18 dan parti politik MUDA mengatakan bahawa mereka merancang untuk mengambil tindakan undang-undang terhadap kerajaan kerana penangguhan itu.


Pakar perubatan keluarga di Malaysia masih rendah: KP Kesihatan

KUALA LUMPUR, 23 Syaaban 1443H, Sabtu – Jumlah pakar perubatan keluarga (FMS) di negara ini masih rendah berbanding keperluan sebenar iaitu seorang pakar untuk setiap 50,000 populasi berbanding nisbah ideal seorang pakar untuk setiap 4,000 populasi.

Ketua Pengarah Kesihatan Tan Sri Dr Noor Hisham Abdullah berkata, sehingga Disember 2021, terdapat hanya 924 pakar dalam bidang itu di negara ini, termasuk 625 orang yang sedang berkhidmat di 397 Klinik Kesihatan Kementerian Kesihatan (KKM).

“Buat masa ini, KKM menyasarkan untuk sekurang-kurangnya satu orang FMS di setiap 1,060 Klinik Kesihatan KKM seluruh negara,” katanya dalam hantaran di Facebook hari ini sempena Majlis Konvokesyen Akademi Kedoktoran Keluarga Malaysia (AFPM).

Dr Noor Hisham berkata, latihan kepakaran perubatan keluarga kini ditawarkan di enam buah universiti tempatan bagi Sarjana Perubatan Keluarga dan melalui laluan paralel di bawah program ditawarkan AFPM.

“Semoga fraterniti ini akan terus berkembang maju dan lebih ramai pegawai perubatan memilih kepakaran ini agar tahap kesihatan individu, keluarga dan masyarakat terus ditambah baik dan konsep Satu Keluarga Satu Doktor akan tercapai,” katanya.

Terdahulu, beliau menjunjung kasih atas perkenan Yang Dipertuan Besar Negeri Sembilan Tuanku Muhriz Almarhum Tuanku Munawir selaku penaung AFPM berangkat mencemar duli menyempurnakan majlis konvokesyen berkenaan, serta menerima Ijazah Kehormat Felo AFPM.

Pada konvokesyen kali ini, 200 graduan telah dianugerahkan felo, kepakaran, diploma dan sijil termasuk Pengerusi Royal Australian College of General Practitioners Dr Mark Miller dan Timbalan Pengarah (Kesihatan Primer), Bahagian Pembangunan Kesihatan Keluarga KKM Dr Mastura Ismail yang dianugerahkan Ijazah Kehormat Felo AFPM. – Bernama


MCA-DAP sama sahaja, tamak kuasa, ‘diberi betis hendak paha’

BANGI, 6 Rabiulawal 1442H, Jumaat – Parti perkauman MCA sepatutnya ‘cermin diri’ sebelum membuat apa-apa tuntutan bagi mendapatkan sebarang kedudukan mahupun kuasa.

MCA yang kalah teruk dan gagal mendapatkan sokongan kaum Cina pada Pilihan Raya Umum Ke-14 (PRU14) lalu – kini dilihat seperti ‘diberi betis hendak paha’ pula.

Parti itu sebenarnya langsung tiada hak untuk menuntut serta mendesak apapun secara keterlaluan bagi mendapatkan kedudukan.

Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris berkata, MCA perlu mengambil tanggungjawab atas kegagalan mereka itu, bukannya terus-menerus menuntut seolah-olah mereka menang banyak.

“Parti itu harus lebih memfokuskan kepada pemulihan kepercayaan masyarakat Cina supaya tertambat dan kembali memberi kepercayaan itu kepada MCA bukannya dengan terlalu mendesak rakan dalam kompenen Barisan Nasional (BN) dengan tuntutan yang melampaui batas. Di mana semangat setia kawan MCA?

“MCA guna alasan pula dengan kedudukan di pihak berkuasa tempatan (PBT) nanti mereka akan dapat membuatkan jentera parti itu bergerak cergas membantu kaum Cina, sekali gus dalam mengembalikan kepercayaan mereka.

“Persoalannya apakah sebelum ini kaum Cina ditindas oleh kerajaan sehingga mereka perlu dibantu? Atau adakah kerajaan sekarang telah abaikan kebajikan kaum Cina?,” soalnya dalam kenyataan hari ini.

Membidas lagi, Haji Rashidi berkata, MCA boleh sahaja bekerjasama dengan rakan-rakan Melayu yang lain untuk bantu masyarakat Cina, bahkan katanya, selama ini pun kebajikan masyarakat Cina tidak pernah dipinggirkan dan diketepikan.

Justeru, tidak timbul isu dengan kedudukan tersebut MCA boleh membantu kaum Cina dengan lebih proaktif, katanya.

“Terang lagi bersuluh, hari ini telah terbukti bukan sahaja DAP tamak kuasa, MCA juga ‘dua kali lima’; ‘sudah diberi betis mahu peha pula’ inilah perumpamaan buat mereka, sedangkan kerusi hanya dua,” sindirnya.

Dalam perkembangan sama, beliau menggesa UMNO lebih tegas dan berani menyatakan prinsip terhadap rakan-rakan dari parti komponen yang lain.

“UMNO perlu kenal yang kawan boleh bersama susah dan senang serta mana kawan yang hanya boleh menumpang senang. Inilah masanya untuk MCA membuktikan kesetiaan mereka kepada Barisan Nasional (BN),” katanya.

Terdahulu dilaporkan, MCA mahu kerajaan negeri Johor mempertimbangkan semula jumlah wakil partinya yang dilantik sebagai Ahli Majlis di 16 pihak berkuasa tempatan (PBT) negeri itu.

Setiausaha MCA Johor, Datuk Ng Keng Heng berkata, jumlah calon parti yang diserahkan kepada kerajaan negeri sebelum ini tidak dizahirkan dalam proses pelantikan fasa kedua baru-baru ini, di mana hanya 16 dari parti itu dilantik.

Beliau mengatakan bahawa 16 Ahli Majlis dari MCA – masing-masing untuk majlis tempatan – tidak hadir pada majlis angkat sumpah pada hari Ahad lalu kerana mengikut arahan kepimpinan parti.

“Ini tidak bermaksud bahawa Ahli Majlis tidak menerima pelantikan tersebut. Ini hanya untuk memberi jalan perbincangan antara kepemimpinan negeri yang diketuai oleh Presiden parti dan Ketua MCA Johor, Datuk Seri Dr Wee Ka Siong dengan pemerintah negeri.

“Kami berharap perkara itu dapat ditangani segera sehingga lebih banyak perwakilan MCA ada dalam dewan tempatan untuk membantu masyarakat Cina di daerah masing-masing, terutama memandangkan banyak cabaran yang ditimbulkan oleh pandemik COVID-19,” katanya.


Vernakular bukan badan awam, alih peruntukannya kepada SK

Oleh Siti Hafidah Abd Ghaffar

BANGI, 29 Jamadilawal 1443H, Isnin – Tindakan kerajaan memberi peruntukan kepada sekolah vernakular – bukan pihak berkuasa awam – ibarat menganaktirikan institusi pendidikan milik Kementerian Pendidikan yang masih daif.

Pengerusi Biro Pembangunan Ummah dan Komuniti, Majlis Perundingan Melayu (MPM), Kamal Shukri Abdullah Sani berkata, sebagai badan swasta, sekolah tersebut seharusnya membiayai sendiri semua perbelanjaannya dan tidak menggunakan atau memohon peruntukan kerajaan.

“Banyak taikun yang kaya-raya boleh dan sedia membantu mereka pada bila-bila masa sahaja.

“Apatah lagi dasar dan sikap kebanyakan mereka tidak mahu meraikan bahasa rasmi negara sebagai bahasa penghantar. Lebih-lebih lagi apabila kurikulum yang tidak berkiblatkan negara ini seperti UEC misalnya,” katanya kepada Ismaweb.net.

Justeru, beliau menyarankan segala peruntukan untuk sekolah tersebut dialihkan sepenuhnya bagi memperkasakan sekolah kebangsaan (SK) atau sekolah yang sedia mematuhi kurikulum, falsafah pendidikan dan bahasa kebangsaan.

Jelasnya, selain daripada agensi kerajaan dan badan awam, tentunya tidak menjadi kewajipan serta tanggungan pihak kerajaan untuk memberikan sebarang bantuan kewangan apatah lagi peruntukan khusus daripada belanjawan negara pada setiap tahun.

“Jika hal ini diambil kira maka apakah statusnya segala peruntukan tahunan berjumlah jutaan ringgit daripada belanjawan negara yang cukup banyak yang diberikan secara tetap setiap tahun kepada bukan badan awam selama ini seperti sekolah vernakular tersebut yang dikelaskan sebagai bukan badan awam?

“Tidakkah sebenarnya peruntukan yang besar itu sepatutnya disalurkan kepada ribuan sekolah kerajaan sendiri yang masih daif terutama di kawasan pedalaman semenanjung Tanah Melayu, Sabah dan Sarawak?” soalnya.

Kamal berpandangan bahawa tidak mustahil pihak kerajaan dan KPM terdedah kepada tindakan undang-undang susulan keputusan mahkamah baru-baru ini menyatakan sekolah vernakular bukan bersifat badan awam.

“Ini kerana menyalurkan bantuan yang begitu banyak setiap tahun atau secara berkala kepada institusi tersebut,” katanya.

Sebelum ini, Mahkamah Tinggi Kuala Lumpur memutuskan kewujudan dan penubuhan sekolah vernakular serta penggunaan bahasa Cina dan Tamil sebagai bahasa pengantar utama di sekolah berkenaan tidak bercanggah Perlembagaan Persekutuan.

Hakim Datuk Mohd Nazlan Mohd Ghazali berkata, penubuhan dan kewujudan sekolah vernakular tidak melanggar Perkara 5 (kebebasan diri), Perkara 8 (hak kesamarataan), Perkara 10 (kebebasan bercakap, berhimpun dan berpersatuan), Perkara 11 (kebebasan beragama) dan Perkara 12 (hak berkenaan pendidikan) Perlembagaan Persekutuan.

Malah, sekolah vernakular bukan pihak berkuasa awam dan berdasarkan latar belakang sejarah serta perundangan Perkara 152 (bahasa Malaysia sebagai bahasa kebangsaan).